pythainlp/thai-wiki-dataset-v4 huggingface dataset:
พระพุทธนรสีห์ตรีโลกเชฏฐ์

พระพุทธนรสีห์ตรีโลกเชฏฐ์ มเหธิศักดิ์ ปูชนียะชยันตะโคดม บรมศาสดาอนาวรญาณ หรือเรียกกันว่า หลวงพ่อปู่ เป็นพระประธานในพระอุโบสถ วัดชนะสงครามราชวรมหาวิหาร เป็นพระพุทธรูปปางมารวิชัยขนาดหน้าตัก 2.5 เมตร สูง 3.5 เมตร ภายในองค์พระมีฉลองพระองค์ของสมเด็จกรมพระราชวังบวรมหาสุรสิงหนาทอีกด้วย นอกจากนี้ ยังมีพระพุทธรูป 16 องค์อยู่รายล้อมพระประธาน อันหมายถึง พุทธคุณชนะศัตรู
๗. พระพุทธนรสีห์ตรีโลกเชฏฐ์ วัดชนะสงคราม เขตพระนคร จังหวัดกรุงเทพมหานคร
พระพุทธธนรสีห์ตรีโลกเชฏฐ์ มเหทธิศักดิ์ ปูชนียะชยันตะโคดม บรมศาสดาอนาวรญาณ เป็นพระพุทธรูป สมัยรัตนโกสินทร์ ปางมารวิชัย วัสดุปูนปั้นบุดีบุก ลงรักปิดทอง ขนาดหน้าตัก ๒.๕ เมตร สูง ๓.๕ เมตร
วัดชนะสงคราม เป็นวัดโบราณอีกวัดหนึ่งที่มีอยู่ก่อนสร้างกรุงรัตนโกสินทร์ เดิมชื่อวัดกลางนา ครั้นเมื่อสถาปนากรุงเทพมหานคร แล้ว
วัดนี้ได้รับการบูรณะ ปฏิสังขรณ์โดยสมเด็จกรมพระราชวังบวรมหาสุรสิงหนาทและเป็นวัดที่มีเจ้าอาวาสเป็นพระสงฆ์รามัญจึงมี นามวัด
อีกนามหนึ่งว่าวัดตองปุตามแบบอย่างวัดตองปุที่กรุงศรีอยุธยา ซึ่งเป็นวัดรามัญนิกายต่อมาภายหลังวัดตองปุได้รับพระราชทานนามว่า
วัดชนะสงครามก็เนื่องด้วยสมเด็จพระบวรราชเจ้าฯ ผู้ทรงบูรณะปฏิสังขรณ์วัด ทรงเป็นแม่ทัพคนสำคัญในรัชกาลที่ ๑ และทรงนำทัพ หน้าชนะศึกในการสงครามครั้งสำคัญหลายต่อหลายครั้ง
พระพุทธรูปประธานภายในพระอุโบสถวัดชนะสงคราม มีลักษณะพิเศษน่าสนใจอยู่หลายประการ กล่าวกันว่า ภายในพระพุทธรูปมีฉลอง พระองค์ลายยันต์ของสมเด็จพระบวรราชเจ้ามหาสุรสิงหนาท และเสื้อผ้ายันต์ของเหล่านายทัพนายกองทหารของพระองค์เมื่อคราวมีชัย
ในการสงคราม ซึ่งสมเด็จพระบวรราชเจ้ามหาสุรสิงหนาท โปรดเกล้าฯ ให้ช่างปั้นพระเอาปูนพอกไว้ด้วย ก่อนการบุดีบุกการนี้ทำให้ พระประธานองค์นี้มีขนาดใหญ่โตกว่าเดิมก่อนการปฏิสังขรณ์
นอกจากนี้ รอบๆ พระประธานยังมีพระพุทธรูปปูนปั้น ปางมารวิชัยอีก ๑๕ องค์ ซึ่งสันนิษฐานกันว่า สมเด็จพระบวรราชเจ้ามหาสุรสิง หนาทจะทรงนำแบบอย่างมาจากวัดชุมพลนิกายรามที่ บางปะอิน ซึ่งหมายถึงพระพุทธเจ้า ๑๖ พระองค์ ที่ปรากฏนามอยู่ในบทสวดมนต์ อาฎานา ฏิยปริตร พระพุทธเจ้า ๑๖ พระองค์นี้ ตามคติโบราณนับถือกันว่า ทรงพระพุทธคุณในการประสิทธิ์ประสาทชัยชนะเหนือศัตรู และมีผู้บัญญัต ิอักขระย่อแทนพระนาม ผูกเป็นยันต์พระเจ้า ๑๖ พระองค์ เพื่อเป็รการสักการบูชา ดังนั้นพระพุทธนรสีห์ตรีโลกเชฏฐ์ จึงเป็นพระพุทธรูปสำคัญอีกองค์หนึ่งในกรุงรัตนโกสินทร์ที่มีผู้มาเคารพสักการะกันมากเป็นพิเศษด้วยความเชื่อประการที่กล่าวมาซึ่ง
รับกับประวัติการสร้างและนามแห่งวัดชนะสงครามนี้
พระพุทธนฤมิตร

พระพุทธนฤมิตร เป็นพระพุทธรูปฉลองพระองค์ของพระบาทสมเด็จพระพุทธเลิศหล้านภาลัย ซึ่งพระบาทสมเด็จพระจอมเกล้าเจ้าอยู่หัวโปรดเกล้าฯ ให้หล่อขึ้นโดยจำลองจากพระพุทธเลิศหล้านภาลัย ซึ่งประดิษฐานอยู่ที่วัดพระศรีรัตนศาสดาราม ต่อมาพระบาทสมเด็จพระจุลจอมเกล้าเจ้าอยู่หัว โปรดเกล้าฯ ให้อัญเชิญมาประดิษฐานบนบุษบกยอดปรางค์หน้าพระอุโบสถ วัดอรุณราชวรารามราชวรมหาวิหาร จนถึงปัจจุบัน
ไลฟ์ไบตส์

ไลฟ์ไบต์ส เป็นอัลบั้มบันทึกการแสดงสดโดยวงเฮฟวี่เมทัล สกอร์เปียนส์ ออกวางขายในปี ค.ศ. 1995 อัลบั้มนี้ถูกบันทึก ระหว่างปีค.ศ. 1988-1994ที่ เลนินกราด รัสเซีย ,ซานฟรานซิสโก สหรัฐอเมริกา, เม็กซิโกซิตี เม็กซิโก, เบอร์ลินเยอรมนีและ
มิวนิก เยอรมนี
วัดหงษ์ (จังหวัดบุรีรัมย์)

วัดหงษ์ หรือ วัดศีรษะแรด ตั้งอยู่ที่อำเภอพุทไธสง จังหวัดบุรีรัมย์ เป็นที่ประดิษฐานพระเจ้าใหญ่ พระพุทธรูปปางมารวิชัย ซึ่งได้รับการค้นพบในราว พ.ศ. 1792 โดยท้าวศรีปาก (นา) และไพร่พลซึ่งตามแรดใหญ่มา จึงได้มีการตั้งรกรากในบริเวณนั้น แต่ก็ได้เสื่อมลงตามกาลเวลา ต่อมาในพ.ศ. 2200 พรานป่า 2 คนได้ตามหงส์เข้ามาในป่า ได้พบองค์พระเจ้าใหญ่ ซากเจดีย์ นอแรด และกระดูกแรด จึงชวนผู้คนมาตั้งรกราก ตั้งชื่อว่า บ้านศีรษะแรด และสร้างวัดชื่อ วัดหงษ์ และในปี พ.ศ. 2513 ได้มีการขุดค้นพบพระปรางค์สูง 70 เซนติเมตร ในบริเวณวิหารพระเจ้าใหญ่อีกด้วย เเละในช่วง วันขึ้น 14 ค่ำถึงวันแรม 1 ค่ำ เดือน 3 ของทุกปี จะมีการจัดงานเทศกาลปิดทองพระเจ้าใหญ่วัดหงษ์ ซึ่งเป็นพระพุทธรูปศักดิ์สิทธิ์ของบุรีรัมย์ มีการทำบุญไหว้พระและมีมหรสพต่าง ๆ มากมาย รวม 7 วัน 7 คืน
ไรอัน ชอว์ครอส

ไรอัน เจมส์ ชอว์ครอส  เกิดเมื่อวันที่ 4 ตุลาคม ค.ศ. 1987 เป็นนักฟุตบอลชาวอังกฤษ เล่นตำแหน่งกองหลังให้กับอินเตอร์ไมแอมีในเมเจอร์ลีกซอกเกอร์ สหรัฐอเมริกา
ก่อนหน้านั้นชอว์ครอสอยู่กับสังกัดแมนเชสเตอร์ยูไนเต็ด ถูกรอยัลแอนต์เวิร์ป และสโตกซิตี ยืมตัวไปตามลำดับ ก่อนที่จะร่วมกับสโตกซิตีอย่างถาวร ตั้งแต่เดือนมกราคม ค.ศ. 2008 เป็นต้นมา ชอส์ครอสได้รับตำแหน่งเป็นกัปตันทีมในปี ค.ศ. 2010 ชอว์ครอสยังเป็นนักฟุตบอลทีมชาติอังกฤษชุดยู 21 ลงแข่งขันครั้งแรกในยูฟ่าแชมเปียนชิปยู 21 รอบคัดเลือก โดยแข่งกับทีมชาติไอร์แลนด์ ในเดือนมกราคม ค.ศ. 2008
อุโมงค์สมาร์ท

อุโมงค์สมาร์ต (ย่อมาจาก Stormwater Management And Road Tunnel) หรือทางด่วนหมายเลข E38 เป็นอุโมงค์ขนาดใหญ่เพื่อใช้ประโยชน์สองอย่างคือเป็นทางด่วน และทางระบายน้ำขนาดใหญ่ อยู่ในกัวลาลัมเปอร์ ประเทศมาเลเซีย และเป็นโครงการระดับชาติของประเทศ อุโมงค์มีความยาว ซึ่งเป็นอุโมงค์ระบายน้ำที่ยาวที่สุดในเอเชียตะวันออกเฉียงใต้ ยาวที่สุดเป็นอันดับสองในเอเชีย และเป็นอุโมงค์อเนกประสงค์ที่ยาวที่สุดในโลก
วัตถุประสงค์หลักของการสร้างอุโมงค์นี้คือแก้ปัญหาน้ำท่วมฉับพลันในกรุงกัวลาลัมเปอร์ พร้อมทั้งลดการจราจรติดขัดในชั่วโมงเร่งด่วนบนถนนสุไหงเบซี (Jalan Sungai Besi) และทางยกระดับ Loke Yew ในเขตปูดู
ในปี ค.ศ. 2011 อุโมงค์สมาร์ตได้รับรางวัล UN Habitat Scroll of Honour Award สำหรับการบริหารจัดการทั้งน้ำท่วมฉับพลันและการจราจรในชั่วโมงเร่งด่วนที่แปลกใหม่และเป็นเอกลักษณ์
อุโมงค์เริ่มต้นที่ทะเลสาบ Kampung Berembang ใกล้กับแม่น้ำกลัง ที่เขต Ampang และสิ้นสุดที่ทะเลสาบ Taman Desa ใกล้กับแม่น้ำกรายง ที่เขตสลักใต้ โครงการนี้นำโดยรัฐบาล ประกอบไปด้วย การทางหลวงแห่งประเทศมาเลเซีย "(Lembaga Lebuhraya Malaysia, LLM)" และกรมชลประทานและการระบายน้ำมาเลเซีย "(Jabatan Pengairan dan Saliran, JPS)" และยังมีบริษัททำสัญญาร่วมกันระหว่างบริษัท Gamuda Berhad และ Malaysian Mining Corporation Berhad (MMC)
เกมเนรมิต

เกมเนรมิต เป็นรายการเรียลลิตี้เกมโชว์ที่ผลิตโดย บริษัท เซ้นส์ เอนเตอร์เทนเมนท์ จำกัด ร่วมกับ เครือซิเมต์ไทย (SCG) รายการนี้มีคำขวัญว่า "สร้างเพื่อให้ สู้เพื่อบ้าน" ออกอากาศทุกวันเสาร์ เวลา 22.30 น. - 23.25 น. โดยเริ่มออกอากาศครั้งแรกเมื่อวันเสาร์ที่ 8 มกราคม พ.ศ. 2554 ทางสถานีวิทยุโทรทัศน์กองทัพบกช่อง 5 โดยผู้เข้าแข่งขันจะต้องสร้างบ้านหรือที่พักอาศัยภายในสถานที่สำคัญในประเทศไทยตามแนวคิดที่กำหนด มีของรางวัลสูงสุดประจำปีคือ บ้าน SCG HEIM พร้อมที่ดิน มูลค่า 15,500,000 บาท
รูปแบบและกติกา.
รูปแบบที่ 1.
ในแต่ละครั้งจะมีผู้เข้าแข่งขัน 2 ทีมๆ ละ 2 คน (แบ่งเป็นทีมสีขาวและทีมสีแดง) และทีมช่างก่อสร้างทั้ง 2 ทีมซึ่งทำหน้าที่ช่วยผู้เข้าแข่งขันก่อสร้างสิ่งปลูกสร้างต่างๆ ตามที่โจทย์กำหนดในแต่ละครั้ง โดยมีระยะเวลาการเนรมิต (สร้างหรือปรับปรุงสิ่งปลูกสร้าง) 24 ชั่วโมง ด้วยผลิตภัณฑ์วัสดุก่อสร้างของเอสซีจีที่ทางรายการได้เตรียมไว้ให้หลังจากที่ได้ออกแบบสิ่งปลูกสร้างไว้แล้วก่อนการแข่งขัน
ในระหว่างการเนรมิตสิ่งปลูกสร้าง เมื่อใดก็ตามที่ได้ยินเสียงสัญญาณ ผู้เข้าแข่งขันทั้ง 2 ทีมจะต้องไปเปิดกล่องปริศนาและอ่านรายละเอียดกติกาเกมซึ่งผู้ชมทางบ้านจะได้ทราบจากเสียงพิธีกรในห้องส่ง ทีมไหนที่สามารถเอาชนะการแข่งขันแต่ละรอบได้ จะได้รับคะแนนรอบละ 10 คะแนน แต่ถ้าทีมไหนแพ้การแข่งขัน ทีมนั้นจะไม่ได้คะแนนและจะต้องถูกลงโทษโดยการให้ไปบำเพ็ญประโยชน์หรือได้รับสิทธิพิเศษที่น้อยกว่าทีมที่ชนะได้รับ (ทั้งนี้ในการแข่งขันรอบที่ 2 ทีมที่ชนะสามารถเสนอชื่อสมาชิก 1 คนหลักให้พักการเนรมิตชั่วคราวจนกว่าการเนรมิตจะสิ้นสุดลง) หลังจบการแข่งขันในแต่ละรอบ ผู้เข้าแข่งขันจะสามารถกลับไปช่วยเนรมิตสิ่งปลูกสร้างต่อได้ จนกว่าการแข่งขันรอบต่อไปจะเริ่มขึ้น หรือสิ้นสุดการเนรมิต
เมื่อสิ้นสุดการเนรมิตทั้ง 2 ฝ่ายแล้ว ทางรายการจะให้ผู้เข้าชมสถานที่ทั้งหมด 70 คนเข้าชมสิ่งปลูกสร้างที่ทั้ง 2 ฝ่ายได้ปรับปรุงหรือก่อสร้างเสร็จเรียบร้อยแล้ว จากนั้นจะให้กรรมการทั้ง 70 คนลงคะแนนให้สิ่งปลูกสร้างที่คิดว่าเหมาะสมที่สุด ตอบสนองความต้องการได้ดีที่สุดเพียงสีเดียว ทั้งนี้ คะแนนที่ได้ส่วนนี้จะถูกนำไปรวมกับคะแนนจากการแข่งขันทั้ง 3 รอบด้วย ทีมที่ได้คะแนนรวมมากที่สุดจะเป็นผู้ชนะการแข่งขันครั้งนั้น และได้เข้าไปชิงชนะเลิศในปลายปี
รูปแบบที่ 2.
ในแต่ละครั้งผู้เข้าแข่งขัน 2 ทีมๆ ละ 2 คน (แบ่งเป็นทีมสีขาวและทีมสีแดง) จะต้องทำการออกแบบ คิดค้นเพื่อสร้างสรรค์หรือปรับปรุงสิ่งปลูกสร้างตามโจทย์ที่ทางรายการในแต่ละครั้ง โดยแบ่งการแข่งขันออกเป็น 2 ช่วงดังนี้
โดยในการให้คะแนนนั้น จะมีคะแนนรวมสูงสุดถึง 100 คะแนน แบ่งออกเป็นคณะกรรมการ 3 ท่านๆ ละ 10 คะแนน และผู้ชมในห้องส่งอีก 70 คนๆ ละ 1 คะแนน
ทีมไหนได้รับคะแนนรวมมากที่สุดจะเป็นผู้ชนะ และได้เข้าไปชิงชนะเลิศ ทั้งนี้ผู้ชนะการแข่งขันในปีนี้จะได้รับบ้านพร้อมที่ดินโครงการ SCG HEIM มูลค่า 15,500,000 บาท
เหลียงจู้เสี่ยวถีฉินเสียโจ้วฉฺวี่

เหลียงจู้เสี่ยวถีฉินเสียโจ้วฉฺวี่ ("ไวโอลินคอนแชร์โตเหลียงจู้") เป็นผลงานประพันธ์ในปี ค.ศ. 1959 ของเฉิน กัง และเหอ ฉ่านหาว สองนักศึกษาวัย 24 ปี และ 26 ปีจากสถาบันการดนตรีแห่งเซี่ยงไฮ้ โดยดัดแปลงมาจากตำนานม่านประเพณี เกี่ยวกับเรื่องราวความรักต้องห้ามระหว่างชายหนุ่มกับหญิงสาว ที่ครอบครัวของทั้งคู่มีความอาฆาตแค้นต่อกัน 
ไวโอลินคอนแชร์โตบทนี้แต่งขึ้นสำหรับบรรเลงด้วยวงออเคสตราแบบตะวันตก โดยใช้ทำนองบางส่วนจากอุปรากรจีน ม่านประเพณี มีเครื่องดนตรีเอกเป็นไวโอลิน บรรเลงโซโลด้วยเทคนิคการเล่นแบบจีน แทนตัวละครนาง จู อิงไถ และเชลโล แทนตัวละครพระ เหลียง ซานปั๊วะ ในการแสดงบางครั้งอาจใช้เครื่องดนตรีจีน เช่น ซอเอ้อหู หรือผีผา บรรเลงเดี่ยวแทนไวโอลิน
ไวโอลินคอนแชร์โตบทนี้ออกแสดงครั้งแรกในเซี่ยงไฮ้ เมื่อวันที่ 27 พฤษภาคม ค.ศ. 1959 ในช่วงการเฉลิมฉลองครบรอบ 10 ปีของการสถาปนาสาธารณรัฐประชาชนจีน ต่อมาจีนเข้าสู่ช่วงการปฏิวัติวัฒนธรรม ทำให้บทเพลงนี้ยังไม่ได้รับการเผยแพร่นัก จนกระทั่งถึงช่วงปลายทศวรรษ 1970 ที่ทางการเริ่มผ่อนคลายความเข้มงวด จึงเริ่มได้รับความนิยมแพร่หลาย
หฺวังเหอเซี่ยโจ้วฉฺวี่

หฺวังเหอเซี่ยโจ้วฉฺวี่ ("คอนแชร์โตแม่น้ำเหลือง") เป็นผลงานประพันธ์ของอิน เฉิงจง (殷承宗) และฉู่ ว่างหฺวา (储望华) สองนักดนตรีชาวจีนในปี ค.ศ. 1969 โดยเรียบเรียงมาจากหฺวังเหอต้าเหอช่าง (黄河大合唱) ผลงานประพันธ์ในปี ค.ศ. 1939 ของเสี่ยน ซิงไห่ (冼星海; ค.ศ. 1905–1945) ซึ่งได้รับแรงบันดาลใจมาจากบทกวีปลุกใจ ในช่วงสงครามจีน-ญี่ปุ่นครั้งที่สอง
เปียโนคอนแชร์โตชุดนี้แบ่งออกเป็น 4 มูฟเมนต์ โดยตัดทอนมาจากคันตาตาต้นฉบับของเสี่ยน ซิงไห่ ที่แบ่งออกเป็น 8 มูฟเมนต์ ได้แก่
ผลงานชิ้นนี้ออกแสดงครั้งแรกในช่วงของการปฏิวัติวัฒนธรรม แต่ก็ถูกห้ามนำออกแสดงมาโดยตลอด ผลงานชิ้นกลับได้รับความนิยมเป็นอย่างสูงภายนอกประเทศจีน และเพิ่งมีโอกาสได้แสดงในประเทศ ในช่วงปลายทศวรรษ 1980 เช่นเดียวกับเหลียงจู้เสี่ยวถีฉินเสียโจ้วฉฺวี่
วรรัตน์ สุวรรณรัตน์

ดร.วรรัตน์ สุวรรณรัตน์ หรือ เอ็มม่า รองอันดับ 1 นางสาวไทย ปี 2540 และ มิสเอเชียแปซิฟิก ปี 1997 เป็น นักแสดง นางแบบ ลูกครึ่ง ไทย-ไอริช และอดีตพิธีกร ผู้หญิงถึงผู้หญิงสวย
ประวัติ.
เอ็มม่า จบการศึกษา เกียรตินิยมเหรียญทอง จากคณะบริหารธุรกิจ มหาวิทยาลัยอัสสัมชัญ ปริญญาโท ศิลปศาสตร์ ยุโรปศึกษา จาก จุฬาลงกรณ์มหาวิทยาลัย ด้วย (เกรดเฉลี่ย 3.92) และปริญญาโทสาขาปรัชญาจาก มหาวิทยาลัยเคมบริดจ์ สหราชอาณาจักร เกียรตินิยม และ ปริญญาเอกทางรัฐศาสตร์ที่ มหาวิทยาลัยไฟรบวร์ก สหพันธ์สาธารณรัฐเยอรมนี
ประวัติการประกวด.
เอ็มม่าได้ตำแหน่งมิสไทยแลนด์ยูเคคนแรก จากการเข้าประกวดมิสไทยแลนด์ยูเคประจำปี พ.ศ. 2539 จัดขึ้นเป็นครั้งแรกในปี พ.ศ. 2539 ณ กรุงลอนดอน ประเทศอังกฤษ เข้าประกวดนางสาวไทยในปี พ.ศ 2540 จัดการประกวดที่ ห้องบางกอกคอนเวนชั่น เซ็นเตอร์ เซ็นทรัลลาดพร้าว ได้ตำแหน่งรองนางสาวไทยอันดับ 1 พร้อมรางวัลพิเศษ ขวัญใจผู้ชม จากคะแนนโหวตผู้ชมทางบ้าน หลังจากนั้นช่อง 7 ส่งเธอเป็นตัวแทนประเทศไทยเข้าร่วมประกวด มิสเอเชียแปซิฟิก 1997 ที่ ดาเบา ฟิลิปปินส์ ได้ตำแหน่ง มิสเอเชียแปซิฟิก 1997 และได้รางวัลพิเศษ นางงามยิ้มสวย
แคลกะรี

แคลกะรี  เป็นเมืองในรัฐแอลเบอร์ตา ประเทศแคนาดา ตั้งอยู่ทางตอนใต้ของประเทศ ตั้งอยู่ที่ริมฝั่งแม่น้ำโบว์ ในปี ค.ศ. 2006 เมืองนี้มีประชากร 988,193 คน ทำให้เป็นนครบาลที่ใหญ่เป็นอันดับ 3 ของแคนาดา และเป็นเมืองใหญ่ที่สุดในรัฐแอลเบอร์ตา 
แคลกะรีเป็นศูนย์กลางผลิตน้ำมันและก๊าซธรรมชาติ กสิกรรม และการท่องเที่ยว ในปี ค.ศ. 1988 ที่นี่คือเมืองแรกในแคนาดาที่เป็นเจ้าภาพจัดโอลิมปิกฤดูหนาว
ลัทธินิยมคอร์พัสคิวลาร์

ลัทธินิยมคอร์พัสคิวลาร์  คือทฤษฎีทางฟิสิกส์ที่เชื่อว่าสสารทุกชนิดประกอบขึ้นด้วยอนุภาคขนาดเล็ก ๆ ซึ่งกลายเป็นทฤษฎีที่มีบทบาทสำคัญในคริสต์ศตวรรษที่ 17 นักวิทยาศาสตร์ผู้นิยมลัทธิคอร์พัสคิวลาร์รวมไปถึง เรอเน เดส์การ์ตส์, โรเบิร์ต บอยล์, และ จอห์น ล็อก
แนวคิดคอร์พัสคิวลาร์นิยมนี้คล้ายคลึงกับทฤษฎีอะตอมนิยม (atomism) เว้นแต่เพียงว่า แนวคิดอะตอมนิยมบอกว่าอะตอมนั้นแบ่งแยกไม่ได้อีกแล้ว แต่คอร์พัสเคิลยังสามารถแบ่งย่อยลงไปได้อีก ยกตัวอย่างเช่น ความเชื่อในทางทฤษฎีว่าการใส่ปรอทเข้าไปในเหล็กจะสามารถเปลี่ยนแปลงโครงสร้างภายใน ซึ่งเป็นขั้นตอนหนึ่งในการเปลี่ยนโลหะให้กลายเป็นทองคำได้ ผู้ที่นิยมแนวคิดนี้มีความเชื่อว่าคุณสมบัติบางอย่างของวัตถุนั้นเป็นผลลัพธ์ที่สร้างขึ้นมาจากความคิดจิตใจ เป็นคุณสมบัติ "อันดับที่สอง" ที่แยกออกมาจากคุณสมบัติ "พื้นฐาน" ของวัตถุ แนวคิดคอร์พัสคิวลาร์นิยมดำรงอยู่เป็นทฤษฎีกระแสหลักตลอดเวลาหลายศตวรรษ ต่อมาถูกควบรวมเข้ากับศาสตร์ในการเล่นแร่แปรธาตุ (Alchemy) โดยนักวิทยาศาสตร์ยุคแรก ๆ เช่น โรเบิร์ต บอยล์ และ ไอแซก นิวตัน ในคริสต์ศตวรรษที่ 17
ชีวีตาเวกเกีย

ชีวีตาเวกเกีย  เป็นเมืองและเทศบาลในแคว้นลัตซีโย ประเทศอิตาลี เมืองท่าชายทะเลบนฝั่งทะเลติร์เรเนียน ชื่อของเมืองมีความหมายว่า "เมืองเก่า" ปัจจุบันเป็นท่าเรือสำราญและเฟอร์รีที่สำคัญ
เชริญโญลา

เชริญโญลา  เป็นเมืองและเทศบาลในจังหวัดฟอจจา แคว้นปุลยา ประเทศอิตาลี เป็นเทศบาลที่มีพื้นที่ใหญ่เป็นอันดับ 3 ของประเทศ มีพื้นที่ 593.71 กม² อยู่ห่างจากเมืองฟอจจาไปทางตะวันออกเฉียงใต้ราว 40 กิโลเมตร
พอลแห่งทารันโท

พอลแห่งทารันโท  เป็นนักเขียนและนักเล่นแร่แปรธาตุฟรันซิสกันแห่งคริสต์ศตวรรษที่ 13 อยู่ทางตอนใต้ของอิตาลี ผลงานที่น่าจะเป็นที่รู้จักมากที่สุดคือ "Theorica et practica" ซึ่งกล่าวถึงหลักการของการเล่นแร่แปรธาตุโดยพยายามอธิบายในเชิงทฤษฎีและปฏิบัติอย่างมีเหตุมีผล นอกจากนี้ยังมีหลักฐานบ่งชี้ว่า พอลน่าจะเป็นผู้เขียนตำราเล่นแร่แปรธาตุซึ่งเป็นที่รู้จักอย่างกว้างขวาง คือ "Summa perfectionis" ที่เชื่อกันโดยทั่วไปว่าเป็นของกีเบอร์ (หรือ กีเบอร์เทียม)
เซฟาโลเนีย

เซฟาโลเนีย หรือ เคฟาลลีนีอา (กรีก: Κεφαλονιά or Κεφαλλονιά;) เป็นเกาะที่ใหญ่ที่สุดของหมู่เกาะไอโอเนียน ตั้งอยู่ในทะเลไอโอเนียน นอกชายฝั่งตะวันตกของประเทศกรีซ มีพื้นที่ 781 ตร.กม. (302 ตร.ไมล์) เมืองหลวงคือเมือง อาร์โกสโตลี
ชาวโรมันยึดครองเกาะนี้เมื่อ 189 ปีก่อนคริสต์ศักราช ตกอยู่ใต้การปกครองของอังกฤษระหว่าง ค.ศ. 1809-1864 เป็นของกรีซตั้งแต่ ค.ศ. 1864 เคยได้รับความเสียหายครั้งใหญ่จากแผ่นดินไหวใน ค.ศ. 1953
The Sceptical Chymist

The Sceptical Chymist: หรือ Chymico-Physical Doubts & Paradoxes เป็นชื่อหนังสืออันเป็นงานเขียนเชิงวิทยาศาสตร์ชิ้นเอกของโรเบิร์ต บอยล์ ตีพิมพ์เผยแพร่ในลอนดอนเมื่อปี ค.ศ. 1661 "Sceptical Chymist" เขียนในรูปแบบบทสนทนา นำเสนอสมมุติฐานของบอยล์ว่าสสารต่างๆ ประกอบขึ้นด้วยอะตอมและกลุ่มของอะตอมที่เคลื่อนที่ และปรากฏการณ์ทุกชนิดที่เกิดขึ้นเป็นผลจากการปะทะกันของอนุภาคที่กำลังเคลื่อนที่เหล่านั้น เขาอ้อนวอนให้นักเคมีทำการทดลองและพิสูจน์ว่าการทดลองแสดงให้เห็นว่าธาตุเคมีมิได้จำกัดอยู่แต่เพียงธาตุพื้นฐานทั้งสี่ คือ ดิน ไฟ ลม และน้ำ เขายังขอให้การศึกษาเคมีเป็นไปในเชิงวิทยาศาสตร์มากขึ้นแทนที่จะเป็นเพียงการผลิตยาหรือการเล่นแร่แปรธาตุ ส่วนที่สำคัญคือ เขาเสนอแนวคิดเข้มงวดเกี่ยวกับการทดลองวิทยาศาสตร์ โดยเชื่อว่าทุกทฤษฎีจะต้องผ่านการพิสูจน์จากการทดลองก่อนจะยอมรับกันว่าเป็นความจริง ด้วยเหตุนี้ โรเบิร์ต บอยล์ จึงได้รับยกย่องว่าเป็นผู้วางรากฐานวิชาเคมีสมัยใหม่ จาก เจ. อาร์. พาร์ทิงตัน
"Sceptical Chymist" เป็นงานเขียนที่หลักแหลม เปี่ยมด้วยอารมณ์ขัน เช่นเมื่อเปรียบนักเล่นแร่แปรธาตุกับ "ต้นหนของกองเรือชาว tarshish ของกษัตริย์โซโลมอน ผู้ไม่เพียงนำทองคำ เงิน และงาช้างกลับมาบ้าน แต่นำลิงเอปกับนกยูงมาด้วย" เพราะทฤษฎีของพวกเขานั้น "เหมือนกับขนหางนกยูงที่เป็นเครื่องแสดงออกอันยิ่งใหญ่ แต่ไม่ยั่งยืนและไม่มีประโยชน์; หรือเหมือนลิงเอปที่แม้จะมีรูปลักษณ์คล้ายมีความสามารถอนุมานเหตุผล แต่ก็โง่จนน่าขัน" นอกเหนือไปจากเนื้อหาหลักของหนังสือแล้ว คุณค่าสำคัญของ "The Sceptical Chymist" คือการทดลองทางเคมีจำนวนมากที่แสดงให้นักเคมีเห็นว่าจะนำเอานิยามมาตรฐานและคำศัพท์เฉพาะมาใช้อย่างไรเพื่ออธิบายผลทางเคมี รวมถึงให้ข้อมูลเท็จจริงใหม่ๆ ทางเคมีด้วย
ทฤษฎีคอพัสคิวลาร์ของแสง

ทฤษฎีคอพัสคิวลาร์ของแสง  คือทฤษฎีที่ริเริ่มโดยเซอร์ไอแซก นิวตัน โดยกล่าวว่าแสงประกอบขึ้นด้วยอนุภาคเล็กๆ เรียกว่า คอพัสเคิลเดินทางเป็นเส้นตรงด้วยความเร็วจำกัดค่าหนึ่ง และมีพลังงานจลน์
ทฤษฎีของนิวตันมีอิทธิพลอยู่เป็นเวลามากกว่า 100 ปี และสำคัญกว่า wave front theory ของคริสตียาน เฮยเคินส์ ส่วนหนึ่งเนื่องจากชื่อเสียงของนิวตันนั่นเอง อย่างไรก็ดีเมื่อทฤษฎีคอร์พัสคิวลาร์ไม่สามารถอธิบายปรากฏการณ์เลี้ยวเบนของคลื่น การแทรกสอด และการโพลาไรซ์ของแสงได้อย่างเหมาะสม มันจึงถูกละทิ้งไป ทฤษฎีคลื่นของเฮยเคินส์จึงเป็นที่ยอมรับต่อมา
การเคลื่อนที่แบบบราวน์

การเคลื่อนที่แบบบราวน์ (ตั้งชื่อตามนักพฤกษศาสตร์ โรเบิร์ต บราวน์ หรือ pedesis มาจากคำกรีกโบราณ πήδησις อ่านว่า /pέːdεːsis/ แปลว่า กระโดด) เป็นการเคลื่อนที่แบบสุ่มของอนุภาคที่แขวนลอยอยู่ในของเหลวหรือแก๊ส โดยมีเหตุจากการชนกับอะตอมหรือโมเลกุลที่กำลังเคลื่อนที่ไปอย่างรวดเร็วในของเหลวหรือแก๊ส หรือหมายถึงแบบจำลองทางคณิตศาสตร์ที่ใช้เพื่ออธิบายการเคลื่อนที่แบบสุ่มดังกล่าว มักเรียกกันว่า ทฤษฎีอนุภาค
มีการนำแบบจำลองคณิตศาสตร์ของการเคลื่อนที่แบบบราวน์ไปประยุกต์ใช้ในโลกจริงมากมาย ตัวอย่างที่นิยมอ้างถึงคือ ความผันผวนของตลาดหุ้น อย่างไรก็ดี การเคลื่อนไหวของราคาหุ้นอาจเพิ่มขึ้นเนื่องจากเหตุการณ์ที่ไม่อาจคาดการณ์ได้ซึ่งอาจไม่เกิดซ้ำกันอีก
การเคลื่อนที่แบบบราวน์เป็นหนึ่งในกระบวนการสโตแคสติก (หรือความน่าจะเป็น) แบบเวลาต่อเนื่องที่ง่ายที่สุดแบบหนึ่ง ทั้งเป็นขีดจำกัดของกระบวนการทำนายที่ทั้งง่ายกว่าและซับซ้อนกว่านี้ (ดู random walk และ Donsker's theorem) ความเป็นสากลเช่นนี้คล้ายคลึงกับความเป็นสากลของการแจกแจงแบบปกติ ซึ่งสำหรับทั้งสองกรณีนี้ การนำไปใช้งานเน้นที่ความสะดวกในการใช้งานเชิงคณิตศาสตร์มากกว่าเรื่องของความแม่นยำของแบบจำลอง ทั้งนี้เนื่องจากการเคลื่อนที่ของบราวน์ (ซึ่งอนุพันธ์เวลาเป็นอนันต์เสมอ) เป็นการประมาณการอุดมคติสำหรับกระบวนการทางกายภาพแบบสุ่มที่เกิดขึ้นจริงที่กรอบเวลามักจำกัดอยู่ที่ค่าหนึ่งเสมอ
เทกเคนบายฟอร์ซ

เทคเคนบายฟอร์ส  เป็นสตูดิโออัลบั้มชุดที่ 5 ของวงสกอร์เปียนส์ที่ปล่อยวางขายใน ค.ศ. 1977 เป็นอัลบั้มสุดท้ายที่ได้ร่วมงานกับ Ulrich Jon Roth มีอกีตาร์ของวง ซึ่งแยกออกจากวงปีค.ศ. 1978 หลังทัวร์ที่ประเทศญี่ปุ่น และถูกแทนที่โดยMatthias Jabs
เกร็ด.
เนื้อเพลง 'We'll Burn The Sky' เริ่มแต่งโดย Monika Dannemann, แฟนคนล่าสุดของ Jimi Hendrix, เป็นบรรณาการให้เขาหลังจากที่เขาเสียชีวิตไปในภายหลังเธอได้เกี่ยวข้องกับ Uli Jon Roth มือกีตาร์ของวง พวกเขาทำงานร่วมกันในบางเพลง รวมทั้งเพลง 'We'll Burn The Sky'.
โรเบิร์ต บราวน์

โรเบิร์ต บราวน์  อาจหมายถึง
<table id="
disambigbox" class="metadata plainlinks dmbox 
dmbox-disambig" style="">
<tr>
<td class="mbox-image" style="padding: 2px 0 2px 0.4em;">
 </td>
<td class="mbox-text" style="padding: 0.25em 0.4em; font-style: italic; "> หน้านี้รวมบทความที่มีชื่อเหมือนหรือใกล้เคียงกัน
 </td>
</tr>
</table>#เปลี่ยนทาง
ฮันส์ ไกเกอร์

โจฮันเนส "ฮันส์" วิลเลม เกนการ์ ไกเกอร์ (30 กันยายน ค.ศ. 1882 – 24 กันยายน ค.ศ. 1945) เป็นนักฟิสิกส์ชาวเยอรมัน เป็นที่รู้จักในฐานะผู้ร่วมคิดค้นไกเกอร์มูลเลอร์เคาน์เตอร์ และการทดลองของไกเกอร์-มาร์สเดน ซึ่งเป็นการค้นพบ นิวเคลียสอะตอม
ปี ค.ศ. 1902 ไกเกอร์เข้าเรียนสาขาฟิสิกส์และคณิตศาสตร์ที่มหาวิทยาลัย Erlangen สำเร็จปริญญาเอกในปี ค.ศ. 1906 ปี ค.ศ. 1907 เขาเริ่มทำงานกับเออร์เนสต์ รัทเทอร์ฟอร์ด ที่มหาวิทยาลัยแมนเชสเตอร์ และในปี ค.ศ. 1909 ได้ร่วมงานกับเออร์เนสต์ มาร์สเดนในการทดลองที่มีชื่อเสียง คือ "การทดลองแผ่นฟอยล์ทองคำ" ทั้งสองยังร่วมกันสร้างไกเกอร์เคาน์เตอร์ด้วย ปี ค.ศ. 1911 ไกเกอร์กับ จอห์น มิทเชล นัททอล ค้นพบ กฎของไกเกอร์-นัททอล (Geiger-Nuttall Law) และทำการทดลองซึ่งนำไปสู่การสร้างแบบจำลองอะตอมของรัทเทอร์ฟอร์ด ปี ค.ศ. 1928 ไกเกอร์กับศิษย์ของเขา วอลเทอร์ มูลเลอร์ ได้ร่วมกันพัฒนาไกเกอร์เคาน์เตอร์ให้ดีขึ้นเป็นไกเกอร์มูลเลอร์เคาน์เตอร์ นอกจากนี้ไกเกอร์ยังได้ร่วมงานกับเจมส์ แชดวิคด้วย
ปี ค.ศ. 1912 ไกเกอร์ได้เป็นหัวหน้า Physical-Technical Reichsanstalt ในเบอร์ลิน ต่อมาปี 1925 เป็นศาสตราจารย์ที่ Kiel, ปี 1929 ที่ Tübingen, และตั้งแต่ปี 1936 กลับไปทำงานที่เบอร์ลิน เขาได้เป็นสมาชิกของสโมสรยูเรเนียม (Uranium Club)
ไกเกอร์ไม่เคยประกาศตนว่าเป็นนาซี แต่พบว่ามีรายงานการกระทำของเขาทั้งสองด้าน คือทั้งให้ความช่วยเหลือและปฏิเสธเพื่อนร่วมงานที่เป็นชาวยิว
ไกเกอร์เสียชีวิตที่ Potsdam เยอรมนี หลังจากสิ้นสุดสงครามโลกครั้งที่สองไม่กี่เดือน
แบบจำลองรัทเทอร์ฟอร์ด

แบบจำลองรัทเทอร์ฟอร์ด หรือ แบบจำลองอะตอมแบบดาวเคราะห์  คือแบบจำลองอะตอมที่คิดขึ้นโดยเออร์เนสต์ รัทเทอร์ฟอร์ด โดยแปลความจากการทดลองของไกเกอร์-มาร์สเดนในปี ค.ศ. 1909 ซึ่งนำไปสู่การวิเคราะห์ปี 1911 ของรัทเทอร์ฟอร์ด ว่า แบบจำลองอะตอมแบบขนมปังลูกเกดของเจ. เจ. ทอมสัน นั้นไม่ถูกต้อง แบบจำลองใหม่ของรัทเทอร์ฟอร์ดสร้างขึ้นจากผลลัพธ์จากการทดลอง มีคุณลักษณะใหม่คือมีประจุที่เกาะกลุ่มกันอย่างหนาแน่นตรงใจกลางภายในพื้นที่ขนาดเล็กมาก ๆ เมื่อเทียบกับส่วนที่เหลือของอะตอม ซึ่งเป็นจุดที่รวมของมวลอะตอมเกือบทั้งหมดเอาไว้ (นั่นคือบริเวณนิวเคลียสอะตอม)
แบบจำลองรัทเทอร์ฟอร์ดยังไม่ได้สร้างทิศทางใหม่ในการอธิบายโครงสร้างอิเล็กตรอนของอะตอม เขาแทบไม่ได้พูดถึงแบบจำลองอะตอมก่อนหน้านี้ที่บอกถึงอิเล็กตรอนวิ่งวนรอบนิวเคลียสในลักษณะเหมือนดาวเคราะห์โคจรรอบดวงอาทิตย์ หรือวงแหวนรอบดาวเคราะห์ (เช่นดาวเสาร์) ความสนใจหลักของรัทเทอร์ฟอร์ดมุ่งไปที่มวลส่วนใหญ่ของอะตอมซึ่งอยู่ในแกนกลางที่เล็กมาก ๆ ทำให้มองเห็นภาพแบบจำลองแบบดาวเคราะห์ได้ชัดเจนกว่าที่เคยเป็นมา เช่น แกนกลางเป็นพื้นที่บรรจุมวลส่วนใหญ่ของอะตอม ในลักษณะเดียวกับที่ดวงอาทิตย์เป็นมวลส่วนใหญ่ของระบบสุริยะ ในภายหลังแบบจำลองรัทเทอร์ฟอร์ดได้รับการปรับแก้ให้ถูกต้องยิ่งขึ้นโดยนีลส์ บอร์
ระดับชั้นอิเล็กตรอน

ระดับชั้นอิเล็กตรอน  ในวิชาเคมีและฟิสิกส์ของอะตอมอาจถีอว่าอิเล็กตรอนรักษาระดับการโคจรรอบนิวเคลียสของอะตอมและมีการเรียงชั้นเกิดขึ้น โดยชั้นที่ใกล้นิวเคลียสที่สุดเรียกว่าชั้นที่ 1 (ชั้น "K") ต่อมาจึงเป็นชั้นที่ 2 (ชั้น "L") ชั้นที่ 3 (ชั้น "M") และถัดออกไปเรื่อย ๆ จากนิวเคลียสตามลำดับ ระดับที่ของชั้นจะเกี่ยวข้องกับเลขควอนตัมหลัก (n = 1, 2, 3, 4 ...) หรือถูกตั้งชื่อเรียงตามลำดับตัวอักษร (K,L,M...)
แต่ละชั้นจะมีจำนวนอิเล็กตรอนได้แค่จำนวนหนึ่งเท่านั้น เช่น ชั้นที่ 1 มีอิเล็กตรอนได้ 2 ตัว ชั้นที่ 2 มีอิเล็กตรอนได้ 8 ตัว (2+6) ชั้นที่ 3 มีอิเล็กตรอนได้ 18 ตัว (2+6+10) และเรื่อยไป สูตรทั่วไปก็คือชั้นพลังงานที่ "n" จะมีอิเล็กตรอนได้เป็นจำนวน 2("n"2) ตัว เนื่องจากอิเล็กตรอนนั้นถูกดึงดูดไว้กับนิวเคลียสด้วยแรงทางไฟฟ้า ดังนั้นอิเล็กตรอนของอะตอมหนึ่งๆ จะอยู่ในวงโคจรชั้นนอกก็ต่อเมื่อวงชั้นในมีอิเล็กตรอนเต็มแล้ว อย่างไรก็ดีมิได้เป็นกฎตายตัวเสมอไป อะตอมอาจมีชั้นพลังงานด้านนอก 2 หรือ 3 ชั้น โดยที่มีอิเล็กตรอนไม่เต็มตามจำนวนสูงสุดก็ได้ และชั้นที่มีอิเล็กตรอนไม่เต็มจะเรียกว่าชั้นเวเลนซ์ (Valence shell)และแต่ละชั้นจะมีชั้นย่อย (subshell) หนึ่งชั้นหรือมากกว่านั้นก็ได้
ระดับชั้นย่อย.
ระดับชั้นอิเล็กตรอนจะมีชั้นย่อยอย่างน้อยหนึ่งชั้นหรือมากกว่าเช่นชั้น K (n=1) มีชั้นย่อย 1 ชั้นคือ 1s ชั้น L มี 2 ชั้นย่อย 2s กับ 2p ชั้นที่ 3 ประกอบด้วย 3s 3p และ 3dชื่อชั้นมีที่มาจากการศึกษาเส้นสเปกตรัมของอะตอม
วัดศรีคุณเมือง (จังหวัดหนองคาย)

วัดศรีคุณเมือง ตั้งอยูที่ถนนมีชัย ตำบลในเมือง อำเภอเมืองหนองคาย จังหวัดหนองคาย เดิมชื่อว่า วัดป่าขาว ภายในวัดมีเจดีย์อันเก่าแก่ ภายในพระอุโบสถ เป็นที่ประดิษฐาน หลวงพ่อพระสุก (จำลอง) เป็นพระพุทธรูปปางมารวิชัย ศิลปะล้านช้าง กว้าง 91 เซนติเมตร สูง 114 เซนติเมตร สร้างในพุทธศตวรรษที่ 24 หลวงพ่อพระสุกองค์จริงสร้างพร้อมกับหลวงพ่อพระใสและหลวงพ่อพระเสริม ในสมัยพระเจ้าไชยเชษฐาธิราช กษัตริย์แห่งล้านช้าง พ.ศ. 2093 โดยพระธิดาสุก, เสริม และใส 
ต่อมาในสมัยรัชกาลที่ 3 เจ้าอนุวงศ์ได้ก่อกบฏ พระบาทสมเด็จพระนั่งเกล้าเจ้าอยู่หัวจึงส่งกองทัพไปปราบ และได้อัญเชิญพระพุทธรูปทั้ง 3 ไปยังฝั่งไทยด้วยแพ แต่เมื่อมาถึงปากน้ำงึม เกิดพายุใหญ่ แท่นพระสุกจึงจมลงไปในแม่น้ำโขง เหลือแต่องค์พระสุกเท่านั้น แต่ต่อมาเมื่อพ้นปากน้ำงึม พระสุกได้แหกแพจมลงไปในแม่น้ำโขง บริเวณนั้นเรียกว่า เวินสุก ซึ่งตรงกับอำเภอโพนพิสัย จังหวัดหนองคาย เมื่อถึงฝั่งแล้ว จึงอัญเชิญพระใสไปวัดโพธิ์ชัย จ.หนองคาย ส่วนพระเสริมอัญเชิญไปวัดปทุมวนารามราชวรวิหาร ในปี พ.ศ. 2420 พระอาจารย์สีทัตถ์ สุวรรณมาโจ อดีตเจ้าอาวาสวัดศรีคุณเมือง ได้รวบรวมปัจจัยชาวหนองคายหล่อหลวงพ่อพระสุกจำลอง ทำพิธีอัญเชิญหลวงพ่อพระสุกมาสถิต กรมศิลปากรขึ้นทะเบียนเป็นโบราณวัตถุ เมื่อ พ.ศ. 2534 ในวันสงกรานต์ของทุกปี จะอัญเชิญออกมาให้ประชาชนสรงน้ำ
กฎของเลขจำนวนเต็ม

กฎของเลขจำนวนเต็ม กล่าวว่า มวลของธาตุจะเท่ากับเลขจำนวนเต็มคูณกับมวลของอะตอมไฮโดรเจน กฎนี้สร้างขึ้นจากสมมุติฐานของเพราท์ในปี ค.ศ. 1815 ปี ค.ศ. 1920 ฟรานซิส ดับเบิลยู. แอสตัน สาธิตให้เห็นจากการใช้เครื่องวัดมวลว่าความเบี่ยงเบนไปจากกฎนั้นเกิดขึ้นโดยมีเหตุหลักมาจากไอโซโทป ซึ่งเป็นรองพลังงานยึดเหนี่ยว ทำให้เกิดเหตุการณ์มวลพร่อง สำหรับรูปแบบปัจจุบันของกฎเลขจำนวนเต็มคือ มวลอะตอมของไอโซโทปของธาตุหนึ่ง ๆ มีค่าประมาณเท่ากับเลขมวล (จำนวนโปรตอนบวกนิวตรอน) คูณกับหน่วยมวลอะตอม (มีค่าประมาณเท่ากับมวลของอะตอมโปรตอน, นิวตรอน, หรือไฮโดรเจน-1 1 หน่วย) กฎนี้ทำนายมวลอะตอมของนิวไคลด์และไอโซโทปจำนวนมากได้ในระดับความแม่นยำสูงกว่า 99%
โช ซากูไร

โช ซากูไร (; โรมาจิ: "Sakurai Shō"; เกิด 25 มกราคม ค.ศ. 1982) เป็นนักร้อง แร็ปเปอร์ นักแต่งเพลง นักแสดง ผู้ประกาศข่าว พิธีกร อดีตนักจัดรายการวิทยุชาวญี่ปุ่น เขาเป็นสมาชิกของบอยแบนด์ อาราชิ ครอบครัวของซากูไรประกอบด้วย พ่อ แม่ เขา น้องสาวที่อายุน้อยกว่า 5 ปี และน้องชายที่อายุน้อยกว่า 13 ปี
โชไม่ได้มีตำแหน่งหัวหน้าวง แต่ก็ทำงานส่วนนั้น ช่วยเหลือซาโตชิ โอโนะ โชเป็น MC ของวง และปัจจุบันโชเป็นผู้ประกาศข่าวอยู่ที่รายการ News zero รวมถึงได้เป็นผู้ประกาศของงาน วอลเลย์บอลหญิงระดับโลก (ที่จัดที่ญี่ปุ่น) นอกจากนั้น โชยังเป็นคนโฆษณาให้แก่วงน้องใหม่ในค่าย J-storm ชื่อวง Hey!Say! JUMP
ในอาราชิ โชเป็นคนแรกที่มีคอนเสิร์ตเดี่ยวของตัวเอง ชื่อว่า "THE SHOW"
การศึกษา มหาวิทยาลัยเคโอ สาขาเศรษฐศาสตร์ โชเป็นสมาชิกของวงที่จบการศึกษาสูงสุด และเป็นแรงบันดาลใจของเด็ก ๆ จอนนีจูเนียร์ แก่ สมาชิกของวงนิวส์ โทโมฮิซะ ยามาชิตะ, เคอิจิโร โคยามะ, ชิเงอากิ คาโตะ, และ ยูยะ เทโกชิ ที่จะศึกษาต่อในระดับมหาวิทยาลัยหลังจากที่จบระดับมัธยมศึกษาตอนปลายแล้ว
ความสามารถพิเศษอันดับหนึ่งของโชคือด้านการเรียน เรื่องที่โชขึ้นชื่อมาก และได้รับคำชม ก็คือ ความรู้ โชเก่งภาษาอังกฤษมาก เพราะเหตุนี้ทำให้เขาเขียนเนื้อเพลงได้ดี ในวงอาราชิ โชเป็นผู้ร้องท่อนแรป (แฟน ๆ บางทีก็เรียกเขาว่า "sakurap") และเขาจะเขียนเนื้อเพลงด้วยตนเอง โชเล่นดนตรีบางเครื่อง อย่างเช่น กีต้าร์ และ เปียโน
อาชีพด้านการแสดง.
ละคร.
ซากูไรไม่เหมือนเมมเบอร์คนอื่น ๆ ที่เดบิวต์ในละครเวที. เขามาเดบิวต์ในละครสั้นเกี่ยวกับวอลเลย์บอลเรื่อง "V no Arashi" (Ⅴの嵐)　ในปี 1999. ในปี 2001 เขาได้เขาเล่นบทเป็นเด็กนักเรียนที่มี 2 บุคลิกในซีรีส์เรื่องแรก "Tengoku ni Ichiban Chikai Otoko 2" (天国に一番近い男 - 教師編 The Man Closest to Heaven 2) กับมาซาฮิโระ มัตสึโอกะที่เล่นบทเป็นคุณครูของเขา. เขาได้รางวัลหน้าใหม่จาก 5th Nikkan Sports Drama Grand Prix Awards.
ในปี 2003 ซากูไรได้รับบทตัวเอกครั้งแรกใน "Yoiko no Mikata" (よい子の味方 Ally of Good Children) เขาเล่นบทไทโย ซูซูกิ (鈴木太陽 Suzuki Taiyō) เป็นผู้ชายที่ต่อสู้เพื่อพิสูจน์สิ่งที่ของทำได้ดีจากการเป็นคุณครูเนิร์สเซอร์รี่. หลังจากละครเรื่องนี้จนถึงปี 2005 เขาก็มีละครพิเศษหรือซีรีส์มินิมากมาย
ในปี 2007 ซากูไรกับเพื่อนร่วมวง คาซูนาริ นิโนมิยะ ร่วมแสดงในซีรีส์ที่ดัดแปลงจากมังงะแนวคอมเมดี้ "Yamada Tarō Monogatari" หรือ เทพบุตรถังแตกของไอ โมรินากะ ซีรีส์เรื่องนี้เริ่มออกอากาศตอนเดือนกรกฎาคมปี 2007 ทุกวันศุกร์ ในเวลา 4 ทุ่ม
ปี 2009 ซากูไรก็ได้แสดงกับยู โยโกยามะในซีรีส์เรื่อง "The Quiz Show 2" เขารับบทเป็นพิธีกรในรายการตอบคำถามที่สูญเสียความทรงจำ และเขาก็ได้เป็นแขกรับเชิญในตอนสุดท้ายของซีรีส์ "My Girl" กับเพื่อนร่วมวง มาซากิ ไอบะที่ได้เล่นเป็นตัวเอกครั้งแรก
ในวันที่ 9 มกราคม 2010 ซากูไรได้ร่วมแสดงกับสมาชิกอาราชิ ในภาพยนตร์เรื่อง "Saigo no Yakusoku"โชได้บทเป็น ยูกิโอะ โทมิซาวะ (富澤友紀夫 Tomizawa Yukio) หนุ่มเซลล์แมนประกันชีวิต อายุ 28 ปีที่ไฮแจ็คตึก.
ในปี 2010 ซากูไรได้ร่วมแสดงกับมากิ โฮริกิตะ ในซีรีส์ที่ดัดแปลงมาจากมังงะ เรื่อง "Tokujo Kabachi" (特上カバチ!! lit. Extraordinary Quibbling) 
ในปี 2011 ซากูไรกับเคโกะ คิตากาวะได้แสดงซีรีส์ฤดูใบไม้ร่วงในช่อง Fuji TV เรื่อง "Nazotoki wa Dinner no Ato de" (謎解きはディナーのあとで lit. Mystery Solving After Dinner) ซึ่งดัดแปลงจากนิยายขายดีในปี 2010 เขียนโดยทากูยะ ฮิกาชิกาวะ และ "Nazotoki wa Dinner no Ato de" ก็ได้มีตอนพิเศษ ออกอากาศในวันที่ 27 มีนาคม ตอนพิเศษนี้ได้ถ่ายทำกันที่จังหวัดโอะกินะวะ
สปิน (ฟิสิกส์)

ในการศึกษาด้านกลศาสตร์ควอนตัมและฟิสิกส์อนุภาค สปิน  คือคุณลักษณะพื้นฐานของอนุภาคมูลฐาน, อนุภาคประกอบ (ฮาดรอน) และนิวเคลียสอะตอม1
อนุภาคมูลฐานประเภทเดียวกันทุกตัวจะมี เลขควอนตัมสปิน เลขเดียวกัน ซึ่งเป็นส่วนสำคัญของสถานะควอนตัมของอนุภาค เมื่อรวมเข้ากับทฤษฎีสถิติของสปิน (spin-statistics theorem) สปินของอิเล็กตรอนจะส่งผลตามหลักการกีดกันของเพาลี อันเป็นตัวการเบื้องหลังของตารางธาตุ ทิศทางสปิน (บางครั้งก็เรียกย่อๆ ว่า "สปิน") ของอนุภาคหนึ่งเป็นองศาอิสระภายในที่สำคัญของอนุภาคนั้น
โวล์ฟกัง เพาลี เป็นบุคคลแรกที่เสนอแนวคิดเรื่องของสปิน แต่เขายังไม่ได้ตั้งชื่อให้กับมัน ปี ค.ศ. 1925 Ralph Kronig, George Uhlenbeck, และ Samuel Goudsmit นำเสนอการแปลความทางฟิสิกส์ของอนุภาคที่หมุนไปรอบแกนของตัวเอง เพาลีทำการศึกษาทฤษฎีทางคณิตศาสตร์เชิงลึกในปี 1927 เมื่อพอล ดิแรกคำนวณกลศาสตร์ควอนตัมเชิงสัมพัทธ์ของเขาในปี 1928 นั้น สปินของอิเล็กตรอนมีบทบาทสำคัญอย่างยิ่งยวด
สปินเป็นโมเมนตัมเชิงมุมประเภทหนึ่ง โดยที่โมเมนตัมเชิงมุมมีนิยามตามแบบสมัยใหม่ว่าเป็น "ตัวกำเนิดการหมุน" แต่คำนิยามโมเมนตัมเชิงมุมแบบใหม่นี้ไม่ใช่อันเดียวกันกับคำนิยามในกลศาสตร์ดั้งเดิม L = r × p (คำนิยามแบบเดิมในประวัติศาสตร์นั้นไม่ได้หมายรวมถึงสปิน แต่มีชื่อเรียกจำเพาะเจาะจงว่า "orbital angular momentum")
ในเมื่อสปินเป็นโมเมนตัมเชิงมุมประเภทหนึ่ง ดังนั้นมันจึงมีหน่วยวัดแบบเดียวกัน คือ J·s ตามระบบเอสไอ อย่างไรก็ดีในทางปฏิบัติแล้วเราไม่ค่อยใช้ระบบเอสไอในการอธิบายถึงสปิน แต่มักจะเขียนเป็นรูปตัวคูณของค่าคงตัวของพลังค์แบบลดรูป คือ "ħ" ตามหน่วยธรรมชาติแล้ว "ħ" นั้นไม่มีหน่วย ดังนั้นจึงยึดถือหลักเดียวกันกับสปินด้วย แต่ถ้าว่าตามนิยามของ "จำนวนควอนตัมของสปิน" แล้ว จะต้องไม่มีหน่วยเสมอ
เลขควอนตัมสปิน.
เป็นชื่อที่ถูกเสนอให้ใช้, สปินในแนวความคิดแต่ดั้งเดิมนั้นเป็นการหมุนของอนุภาครอบแกนบางแกน ในอีกแง่หนึ่ง สปินมีคุณสมบัติที่แปลกประหลาดบางอย่างที่แตกต่างจากวงโคจรของโมเมนตัมเชิงมุม:
คำนิยามทั่วไปของเลขควอนตัมปิน "s" คือ "s" = "n"/2, โดยที่ "n" สามารถเป็นจำนวนเต็มใด ๆ ที่ไม่เป็นลบ ดังนั้นค่าที่ยอมให้ของ "s" จึงเป็น 0, 1/2, 1, 3/2, 2 ฯลฯ ค่าของ "s" สำหรับอนุภาคมูลฐานขึ้นอยู่กับชนิดของอนุภาค และไม่สามารถเปลี่ยนแปลงในทางที่รู้จักกันใด ๆ (ในทางตรงกันข้ามกับ"ทิศทางของสปิน"ที่อธิบายไว้ด้านล่าง) โมเมนตัมเชิงมุมของสปิน "S" ของระบบทางกายภาพใด ๆ จะถูกควอนไทซ์ (quantised) ค่าที่ยอมให้ของ "S" คือ:
<math>S = \frac{h}{2\pi} \, \sqrt{s (s+1)}=\frac{h}{4\pi} \, \sqrt{n(n+2)},</math>
เมื่อ "h" คือ ค่าคงตัวของพลังค์ ในทางตรงกันข้าม โมเมนตัมเชิงมุมของวงโคจรเท่านั้นที่สามารถใช้ค่าของ "s" เป็นจำนวนเต็ม เมื่อค่าของ "n" เป็นจำนวนคู่
โมเมนต์แม่เหล็ก.
อนุภาคที่มีสปินสามารถมีโมเมนต์ขั้วคู่แม่เหล็ก (magnetic dipole moment) ได้ เช่นเดียวกับการหมุนของวัตถุมีประจุไฟฟ้าในทฤษฎีแม่เหล็กไฟฟ้า
เชิงอรรถ.
หมายเหตุ 1: พึงสังเกตว่าคุณสมบัติภายในของอนุภาคที่เล็กกว่าอะตอมที่เรียกว่า "สปิน" อันเป็นหัวข้อในบทความนี้ แม้จะเกี่ยวพันกันอยู่บ้าง แต่ก็ค่อนข้างแตกต่างกับแนวคิดของสปินในชีวิตประจำวันของเราอย่างมาก (เช่น การใช้คำว่า "สปิน" (การหมุน) ของลูกบอล) "สปิน" ที่นักฟิสิกส์อนุภาคใช้ในโลกควอนตัมนั้นคือคุณสมบัติหนึ่งของอนุภาคที่เล็กกว่าอะตอม ซึ่งมีคุณลักษณะที่แน่นอนและกระทำตัวตามกฎที่แน่นอน
พัสเซา

พัสเซา ([ˈpasaʊ]) เป็นนครในนีเดอร์ไบเอิร์น ประเทศเยอรมนี มีอีกชื่อว่า Dreiflüssestadt ("นครสามแม่น้ำ") เนื่องจากแม่น้ำดานูบไหลบรรจบกับแม่น้ำอินน์ทางใต้กับแม่น้ำอิลซ์ทางเหนือ
ประชากรในพัสเซามีประมาณ 50,000 คน ในจำนวนนี้มีประมาณ 12,000 คนเป็นนักศึกษาในมหาวิทยาลัยพัสเซาที่มีชื่อเสียงในด้านสถาบันเศรษฐศาสตร์ กฎหมาย เทววิทยา วิทยาการคอมพิวเตอร์ และวัฒนธรรมศึกษาของประเทศเยอรมนี
ประวัติ.
ในศตวรรษที่ 2 ก่อน ค.ศ. สมาชิกเผ่า Boii หลายคนถูกพวกโรมันดันออกาจากอิตาลีเหนือไปทางเหนือข้ามเทือกเขาแอลป์ พวกเขาตั้งเมืองหลวงใหม่ที่ชาวโรมันตั้งชื่อว่า โบอิโอดูรุม (จากภาษากอล "Boioduron") ปัจจุบันอยู่ในเขต Innstadt ของพัสเซา
พัสเซาเคยเป็นอาณานิคมโรมโบราณที่มีชื่อว่า บาตาวิส  ภาษาละตินแปลว่า "เพื่อ "บาตาวี" " โดยบาตาวีเป็นชนเผ่าเจอร์แมนิกโบราณที่นักเขียนยุคคลาสสิกมักกล่าวถึง
ในช่วงครึ่งหลังของคริสต์ศตวรรษที่ 5 นักบุญเซเวรีนุสสถาปนาอารามที่นี่ พื้นที่นี้ถูกชนอลามันน์เข้ารุกรานหลายครั้ง
ณ วันที่ 2 มิถุนายน ค.ศ. 2013 ย่านเมืองเก่าประสบกับน้ำท่วมครั้งรุนแรงที่เป็นผลจากฝนตกติดต่อกันหลายวันและบริเวณนครตั้งอยู่ที่จุดบรรจบของแม่น้ำ 3 สาย โดยมีการจัดแสดงระดับน้ำท่วมสูงสุดตั้งแต่ ค.ศ. 1501 ไว้ที่ผนังศาลากลางเมืองเก่า น้ำท่วมถึงฐานกำแพงนั้นเฉลี่ยทุก ๆ 5 ปี#เปลี่ยนทาง 
เขตบริหาร.
ก่อน ค.ศ. 2013 นครพัสเซาแบ่งออกเป็น 8 เขต ซึ่งโดยทั่วไปจะสอดคล้องกับเขตเทศบาลแยกเดิม จากนั้นตั้งแต่ ค.ศ. 2013 นครนี้แบ่งออกเป็น 16 เขตที่เรียกว่าพื้นที่สภาเปิด ("Bürgerversammlungsgebiete")
เมืองพี่น้อง.
พัสเซาเป็นเมืองพี่น้องกับเมืองดังนี้:
<templatestyles src="Div col/styles.css"/>
เฮดจ์ฮอก

เฮดจ์ฮอก  เป็นสัตว์เลี้ยงลูกด้วยน้ำนมขนาดเล็กที่อยู่ในวงศ์ย่อย Erinaceinae ในวงศ์ใหญ่ Erinaceidae มีลักษณะทั่วไปคล้ายกับเม่น ซึ่งเป็นสัตว์ในอันดับสัตว์ฟันแทะ (Rodentia) ซึ่งอยู่กันคนละอันดับกัน คือ ด้านหลังของลำตัวปกคลุมไปด้วยขนที่มีลักษณะแข็งคล้ายหนาม ซึ่งไว้สำหรับป้องกันตัว แต่เฮดจ์ฮอกมีขนาดที่เล็กกว่ามาก และมีหนามที่สั้นกว่ามาก โดยขนของเฮดจ์ฮอกมีลักษณะเล็กแข็งคล้ายเสี้ยนหรือหนามมากกว่า มีส่วนใบหน้าคล้ายหนู แต่มีจมูกที่เรียวยาวที่ขมุบขมิบสำหรับดมกลิ่นอยู่ตลอด
เฮดจ์ฮอก นับเป็นสัตว์เลี้ยงลูกด้วยนมในอันดับ Eulipotyphla ซึ่งสัตว์ในอันดับนี้จะหากินตามพื้นดินในเวลากลางคืน และกินแมลงเป็นอาหารหลัก เป็นสัตว์เลี้ยงลูกด้วยนมที่ถือกำเนิดมาแล้วบนโลกไม่ต่ำกว่า 15 ล้านปี โดยไม่เปลี่ยนแปลงรูปร่าง จัดว่าที่มีความเก่าแก่มากที่สุดจำพวกหนึ่ง
นิรุกติศาสตร์.
ชื่อ hedgehog พบมีการใช้ในราวปี ค.ศ. 1450 ซึ่งมาจากภาษาอังกฤษสมัยกลาง: heyghoge จาก heyg, hegge ("hedge") เพราะมันมักจะออกจากพุ่มไม้และ hoge, hogge ("hog") จากจมูกคล้ายหมู ชื่ออื่น ๆ ได้แก่ urchin, hedgepig และ furze-pig
ลักษณะ.
ขนของเฮดจ์ฮอกตลอดทั้งตัวมีประมาณ 7,000 เส้น ในเส้นขนมีลักษณะกลวงแต่แข็งแรงด้วยสารประกอบเคราติน จึงมีน้ำหนักเบา และซับซ้อนเพื่อช่วยในการรับแรงกระแทกของสัตว์ใหญ่ที่เข้ามาจู่โจมหรือรับแรงกระแทกหากตัวเฮดจ์ฮอกต้องตกจากที่สูง ซึ่งครั้งหนึ่งเคยมีความเชื่อว่า เฮดจ์ฮอกใช้เส้นขนนี้ในการเขย่าต้นแอปเปิลแล้วใช้ขนเสียบลูกแอปเปิล นำไปกินเป็นอาหารในรัง
เฮดจ์ฮอก เมื่อพบกับศัตรูจะขดตัวเป็นวงกลม และตั้งขนที่แหลมชูชันขึ้นมา โดยที่ช่วงท้องจะนุ่มไม่มีอะไรป้องกัน เฮดจ์ฮอกจะตกเป็นอาหารของสัตว์กินเนื้อขนาดใหญ่กว่าเสมอ เช่น แบดเจอร์, วีเซล หรือมาร์เท็น เมื่อยามปกติขนของเฮดจ์ฮอกจะลู่ลงแนบกับลำตัว ลูกเฮดจ์ฮอกเมื่อแรกคลอดจะมีหนังหนาหลายชั้นปกคลุมขนแหลม หลังจากไม่กี่ชั่วโมงเมื่อคลอดออกมาขนแหลมชุดแรกจะแทงทะลุออกมา แต่จะเป็นสีขาว หลังจากนั้นไม่นานขนชุดแรกจะร่วง และมีขนชุดใหม่ที่สีเข้มและแข็งกว่างอกขึ้นมาแทน เฮดจ์ฮอกสามารถผลัดขนและงอกขึ้นใหม่ได้หลายครั้งตลอดชีวิต เมื่อพบกับสิ่งที่แปลกประหลาดหรือวัตถุที่มีพิษ เฮดจ์ฮอกจะกัดขนตัวเองและเลียจนกระทั่งมีฟองเต็มปาก และนำเอาฟองน้ำลายนี้ไปปายกับขน พฤติกรรมอันนี้ยังไม่ทราบสาหเตุที่แน่ชัด เชื่อว่าเป็นการกระทำเพื่อปกปิดตัวเอง หรือทำให้สัตว์นักล่าไม่สนใจในตัวเฮดจ์ฮอก หรือแม้กระทั่งเชื่อว่าเป็นไปเพื่อติดต่อสื่อสารกันเองหรือดึงดูดเพศตรงข้าม
พบกระจายพันธุ์ในทวีปยุโรป, แอฟริกา และบางส่วนในเอเชีย แบ่งออกได้เป็น 5 สกุล (ดูในกล่องข้อมูล) 16 ชนิด บางชนิดนิยมเป็นสัตว์เลี้ยง เช่น เฮดจ์ฮอกสี่นิ้ว ("Atelerix albiventris") ซึ่งชื่อเรียกติดปากในภาษาไทยจะนิยมเรียกว่า "เม่นแคระ" เนื่องจากมีลักษณะคล้ายกับเม่น ปัจจุบันได้มีการจำแนกสีของเฮดจ์ฮอกที่เพาะเลี้ยงเป็นสัตว์เลี้ยงได้มากถึง 92 สีด้วยกัน ซึ่งผู้เลี้ยงสามารถให้อาหารแมวกินได้ประจำ และให้แมลงอย่าง หนอนนก เป็นอาหารเสริมบ้าง
ในยุคกลาง เฮดจ์ฮอกเคยถูกเชื่อว่าเป็นตัวการที่ขโมยนมวัวในเวลากลางคืน รัฐสภาอังกฤษในยุคสมเด็จพระราชินีนาถเอลิซาเบธที่ 1 จึงตั้งค่าหัวไว้หัวละ 3 เพนนี และทำให้เฮดจ์ฮอกถูกฆ่าไปเป็นจำนวนหลายพันตัว เฮดจ์ฮอกยังถูกอ้างอิงถึงในวัฒนธรรมร่วมสมัยหลายประการ อาทิ เป็นตัวการ์ตูนชื่อ "โซนิค เดอะ เฮดจ์ฮอก" เป็นต้น
วิโรจน์ ทองชิว

วิโรจน์ ทองชิว (20 พฤษภาคม พ.ศ. 2506 – 8 สิงหาคม พ.ศ. 2565) เป็นผู้กำกับภาพยนตร์ชาวไทย มีผลงานเขียนบท และกำกับภาพยนตร์ในแนวขบขัน
วิโรจน์เกิดที่ตำบลมหาชัย อำเภอเมืองสมุทรสาคร จังหวัดสมุทรสาคร จบการศึกษาจากโรงเรียนเพาะช่าง สาขาจิตรกรรมสากล จากนั้นได้ทำธุรกิจส่วนตัว เปิดร้านทำป้ายโฆษณา มีผลงานกำกับภาพยนตร์เรื่องแรกเมื่อปี พ.ศ. 2546 เรื่อง "แอบคนข้างบ้าน" ด้วยเงินทุนส่วนตัว (โดยการดูแล และจัดจำหน่ายโดย ไท เอ็นเตอร์เทนเมนท์) จากนั้นได้มากำกับภาพยนตร์ในสังกัดพระนครฟิล์ม 2 เรื่องคือ "คนหอนขี้เรื้อนในคืนเดือนเสี้ยว" กับ "เด็กเดน" หลังจากนั้นก็ไปกำกับให้กับสหมงคลฟิล์ม เรื่อง "เทวดาท่าจะเท่ง" และกำกับให้กับซาก้า สตูดิโอ ในเรื่อง "8E88" วิโรจน์กลับมาเป็นผู้กำกับภาพยนตร์อิสระอีกครั้ง กับผลงานภาพยนตร์ทุนส่วนตัว 2 เรื่อง "รักเป็นบ้า" (2560) และ "ส้วมซ่อนผี" (2562)
วิโรจน์เป็นบิดาของ บุตรศรัณย์ ทองชิว นักแสดง ที่แจ้งเกิดจากการประกวด"เดอะสตาร์ ค้นฟ้าคว้าดาว" ซีซั่น 5
วิโรจน์ถูกพบว่าเสียชีวิตในวันที่ 8 สิงหาคม พ.ศ. 2565
ภูเข้

ภูเข้ เป็นภูเขาในทิวเขาหลวงพระบางซึ่งแบ่งเขตแดนระหว่างประเทศไทยกับประเทศลาว ในเขตอำเภอบ่อเกลือ จังหวัดน่าน สูงจากระดับน้ำทะเล 2,079 เมตร โดยมีหลักเขตแดนหลักที่ 3-37 ตั้งอยู่บนยอด เป็นยอดเขาที่สูงเป็นอันดับ 6 ของประเทศไทย และสูงที่สุดในจังหวัดน่าน โดยมีสภาพภูมิอากาศที่เย็นสบายตลอดทั้งปี โดยเฉพาะในช่วงฤดูหนาวจะมีสภาพอากาศที่หนาวจัด ภูเข้มีสภาพธรรมชาติที่มีความแตกต่างกันระหว่างท้องทุ่งหญ้ากับผืนป่าดิบเขาที่ยังสมบูรณ์ ผสมผสานไปกับความงดงามของทิวเขาสลับซับซ้อนทั้งในเขตพื้นที่ประเทศไทย และประเทศลาว ชนิดพันธุ์ไม้ที่พบเห็นในป่าบริเวณนี้ เช่น ก่วมแดง เฟิร์นมหาสดำ ขนุนดิน กล้วยป่า เจ้าแตรวง เป็นต้น
ภูเข้เป็นยอดเขาที่ได้รับความนิยมของนักท่องเที่ยวที่ชอบการผจญภัย เนื่องจากระยะทางการไปและกลับนั้นต้องพักค้างแรมในป่าด้วย
อัศวินพเนจร

อัศวินพเนจร เป็น อัศวินในสมัยกลาง ที่ใช้ชีวิตโดยตระเวณไปที่ต่าง ๆ เพื่อค้นหาการผจญภัย ที่จะพิสูจน์ความเป็นอัศวินของตน
ต้นกำเนิดของคำที่พบเก่าที่สุดมาจากคำว่า "knight-errant" ในภาษาอังกฤษของบทกวีในศตวรรษที่ 14 เรื่อง "Sir Gawain and the Green Knight" ที่เซอร์กาเวนถูกเซอร์เบอซิลัค ต้อนรับและเรียกเป็น อัศวินพเนจร ด้วยคำโบราณ "knygt erraunt"
ในวัฒนธรรมอื่น ๆ.
บทกวีไบลิน่า (bylina) ของรัสเซีย กล่าวถึง บอกาไทร์ (bogatyr) ซึ่งตรงกับลักษณะของอัศวินพเนจร ที่ทำหน้าที่ผู้ปกป้องแผนดินเกิด และบางคร้งก็เป็นนักผจญภัย บอกาไทร์ที่มีชื่อเสียง ได้แก่ Ilya Muromets, Dobrynya Nikitich และ Alyosha Popovich
จอมยุทธ์พเนจร (Traditional: 遊俠 Simplified: 游侠 Pinyin: "yóuxiá" แต้จิ๋ว: อิ๋วเหียบ) เป็นผู้กล้าผจญภัยเร่ร่อน ของจีน ที่มีคุณสมบัติใกล้เคียงกับ อัศวินพเนจร ของยุโรปสมัยกลาง โดยจอมยุทธ์พเนจรจะเดินทางตามลำพัง เพื่อปกป้องชาวบ้านจากการถูกผู้ปกครองข่มเหงรังแก
จอมยุทธ์พเนจร จะต่างจาก อัศวินพเนจร ตรงที่จอมยุทธ์พเนจรไม่ได้มาจากกลุ่มชนชั้นใดชนชั้นหนึ่งของสังคม แต่อาจมีอาชีพใดก็ได้ตั้งแต่ กวี จนถึง ทหาร
มีวรรณกรรมหนึ่งในสมัยราชวงศ์ถังที่กล่าวถึงทาสที่มีพลังเหนือธรรมชาติที่ได้ช่วยหญิงสาวที่ถูกลักพาตัว และดำน้ำไปที่ก้นของแม่น้ำที่เชี่ยวกรากไปเอาสมบัติมาได้
ในญี่ปุ่น คำว่า Musha shugyō ใช้บรรยายถึง ซามูไร ที่ต้องการจะทดสอบความสามารถของตนในสภาพการใช้ชีวิตจริง ๆ ที่ได้ท่องเที่ยวไปในดินแดนต่าง ๆ และได้ประลองยุทธ์ต่าง ๆ ระหว่างการเดินทาง
จอมยุทธ์พเนจร

จอมยุทธ์พเนจร  เป็น คำเรียก ผู้กล้านักสู้ ที่ร่อนพเร่ไปที่ต่าง ๆ ของจีน ในยุคระหว่าง ราชวงศ์ฮั่น และ ราชวงศ์ชิง
จอมยุทธ์พเนจร มาจากคำภาษาจีน "游侠" ที่แปลตรงตัวว่า แรงที่ร่อนเร่ แต่มีความหมายถึง ผู้กล้าที่ท่องไปสถานที่ต่าง ๆ อาจรวมไปถึงนักผจญภัย ทหารรับจ้าง ผู้ปกป้อง/กอบกู้ชาติ สมาชิกขบวนการใต้ดิน ได้อีกด้วย
คำว่า "แรงที่ร่อนเร่" อ้างอิงถึงวิถีชีวิตที่จอมยุทธ์พเนจรท่องเที่ยวเดินทางไปตามลำพังโดยใช้แรง (กำลังกาย หรือ สายสัมพันธ์กับผู้มีอำนาจ) ในการแก้ไขสิ่งผิดให้ถูกต้อง เพื่อทั้งกับชาวบ้านสามัญชนและกับราชวงศ์
จอมยุทธ์พเนจร ไม่ได้เป็นอาชีพ หรือ มาจากชนชั้นใดชนชั้นหนึ่งในสังคม เอกสารทางประวัติศาสตร์ นิยายกำลังภายใน และเรื่องเล่าพื้นบ้าน บรรยายถึงจอมยุทธ์พเนจรทั้งที่เป็นเจ้าชาย ที่เป็นเจ้าหน้าของรัฐ ที่เป็นกวี ที่เป็นนักดนตรี ที่เป็นหมอ ที่เป็นทหาร ที่เป็นพ่อค้า และที่เป็นคนชำแหละเนื้อ
อาจารย์ เจมส์ หลิว (Dr. James J.Y. Liu, 1926–1986) ศาสตราจารย์ด้านวรรณกรรมจีนและวรรณกรรมเปรียบเทียบของมหาวิทยาลัยสแตนฟอร์ด กล่าว่า การเป็นจอมยุทธ์พเนจรเหมือนกับการแสดงออกส่วนบุคคล และเป็นความต้องการอิสรภาพ มากกว่าที่จะเป็นสถานะทางสังคมที่ทำให้พวกเขาเลือกที่จะท่องเที่ยวไปที่ต่าง ๆ เพื่อช่วยเหลือผู้คน อาจารย์ เจมส์ หลิว เชื่อว่าที่เป็นอย่างนี้ก็เพราะว่า จอมยุทธ์พเนจรส่วนใหญ่มาจากทางเหนือของประเทศจีน ซึ่งมีพรมแดนติดต่อกับที่อยู่ของชนเผ่าเร่ร่อน ซึ่งวิถีชีวิตของชนเผ่าเหล่านั้นเน้นที่อิสรภาพของการเดินทางและคุณธรรมทางทหาร จอมยุทธ์พเนจรหลายคนมาจากมณฑลเหอเป่ย์และมณฑลเหอหนาน ดังเช่น จอมยุทธ์ส่วนใหญ่ที่กล่าวถึงใน 108 ผู้กล้าหาญแห่งเขาเหลียงซาน
ในบทกวี.
วีรกรรมของจอมยุทธ์พเนจร ถูกเล่าต่อกันมาในรูปของร้อยแก้วตลอดประวัติศาสตร์จีน ตัวอย่างที่ดีอันหนึ่งคือ "The Swordsman" โดย Jia Dao:
"For ten years I have been polishing this sword;"
"Its frosty edge"" has never been put to the test."
"Now I am holding it and showing it to you, sir:"
"Is there anyone suffering from injustice?"
อาจารย์ เจมส์ หลิว อธิบายว่า บทกวีนี้สามารถสรุปถึงแก่นของจอมยุทธ์พเนจรไว้ได้อย่างดีภายในร้อยแก้ว 4 บรรทัด
ฮี-แมน

ฮี-แมน  หรือ ฮีแมน เป็นตัวละครฮีโร่ที่อยู่ในซีรีส์ ฮีแมน เจ้าจักรวาล ในอีกร่างหนึ่งของเขาคือ เจ้าชายอดัม ฮีแมนและพวกพ้องของเขาได้ทำการปกป้องอีเธอร์เนียร์ กับความลับของปราสาทเกรย์สคัลจากกองกำลังปีศาจแห่งสเกเลทอร์
จุดกำเนิด.
ใน ค.ศ. 1976 เรย์ แวกเนอร์ ซึ่งเป็นกรรมการผู้จัดการของแมทเทล ได้ปฏิเสธการร้องขอในการผลิตของเล่นแอ็คชั่นฟิกเกอร์ที่มาจากตัวละครสตาร์ วอร์ส ซึ่งเป็นภาพยนตร์ของ จอร์จ ลูคัส1 ที่ประสบความสำเร็จในเชิงพาณิชย์ของภาพยนตร์ไตรภาค (รวมถึงสินค้าที่เกี่ยวข้องทั้งหมด) ในช่วงเวลาถัดมาเพียงไม่กี่ปี โดยที่ทางแมทเทลกลับไม่ประสบความสำเร็จในของเล่นหลายรายการ เนื่องด้วยไม่ได้จับความต้องการของผู้บริโภค หรือผลกระทบต่อตลาดของเล่น2
ในการแข่งขันออกแบบแอ็คชั่นฟิกเกอร์ที่ได้รับความนิยมชุดถัดไป โรเจอร์ สวีท (นักออกแบบชั้นนำที่ทำงานให้กับแผนกออกแบบเบื้องต้นของแมทเทลช่วงยุค 1970 ถึง 1980) ได้ตระหนักว่าความเรียบง่ายอาจเป็นกุญแจสู่ความสำเร็จ ตามที่หนังสือของเขาในปี ค.ศ. 2005 "มาสเตอร์ริงดิยูนิเวิร์ส" สวีตได้รู้ว่าหากเขาให้ความสำคัญกับการตลาดย่อมสามารถขายได้ เขาชนะการแข่งขัน 90 เปอร์เซ็นต์ทางการตลาด3
หมายเหตุ.
<templatestyles src="การอ้างอิง/styles.css"/>^1 สิทธิในการผลิตของเล่นชุด "สตาร์ วอร์ส" ในภายหลังได้เป็นของฮาสโบร
<templatestyles src="การอ้างอิง/styles.css"/>^2 สิ่งเหล่านี้ประกอบด้วย "คิท แกลเลนท์", "โรบินแอนด์เดอะสเปซฮู้ดส์" และ "เคนนี่ เดวิตท์"
<templatestyles src="การอ้างอิง/styles.css"/>^3 การประพันธ์เรื่องราวเกี่ยวกับตัวละครฮีแมนได้รับการถกเถียง ในฐานะสองนักออกแบบรายอื่น มาร์ค เทย์เลอร์ และจิล บาราด ยังได้รับเครดิตในการสร้างซูเปอร์ฮีโร่
อาคิโกะ โอเซกิ

อาคิโกะ โอเซกิ (Akiko Ozeki; ชื่อเล่น อาคิโกะ; เกิด 8 สิงหาคม พ.ศ. 2534) เป็นพิธีกร นางแบบและนักแสดงชาวไทย-ญี่ปุ่นและจีน
ประวัติ.
ครอบครัวและการศึกษา.
อาคิโกะ โอเซกิ เกิดเมื่อวันที่ 8 สิงหาคม พ.ศ. 2534 เป็นชาวไทย-ญี่ปุ่น (บิดาเป็นชาวญี่ปุ่น มารดาเป็นชาวไทยเชื้อสายจีน) อาคิโกะสำเร็จการศึกษาจาก NIST - New International School of Thailand จบการศึกษาจากคณะวารสารศาสตร์และสื่อสารมวลชน มหาวิทยาลัยธรรมศาสตร์
เข้าสู่วงการ.
ก้าวแรกที่ทำให้เธอเข้ามาสู่วงการบันเทิงด้วยผลงานโฆษณาโดนัทยี่ห้อหนึ่ง ซึ่งทำให้เธอได้รับงานเป็นครั้งแรก เธอเล่าว่าตอนนั้นเธอกำลังเดินเล่นอยู่แถวสยาม ก็มีโมเดลลิ่งมาขอเบอร์โทรศัพท์ หลังจากนั้นไม่นาน โมเดลลิ่งจึงชักชวนให้เธอได้เข้าไปแคสต์งานโฆษณาชิ้นแรก จากนั้นก็มีผลงานโฆษณาตามมาเรื่อย ๆ ทั้งงานโฆษณารถยนต์ที่เล่นคู่กับณัฐวุฒิ สะกิดใจ, โฆษณา Mister Donut (Saku Saku), The Pizza Company, True Move แต่ผลงานที่ทำให้อาคิโกะเป็นที่รู้จักมากขึ้น จากภาพยนตร์ เรื่อง "ห้าแพร่ง" ตอน Backpacker ภาพยนตร์แนวสยองขวัญ ซึ่งเธอรับบทเป็นนักท่องเที่ยวชาวญี่ปุ่น ต่อมาอาคิโกะได้มีผลงานมิวสิกวิดีโอเป็นครั้งแรกในเพลง "ทดเวลาบาดเจ็บ" ของวรเวช ดานุวงศ์ และมีภาพยนตร์โฆษณาเรื่อย ๆ ต่อมา รวมทั้งมิวสิกวิดีโอ รับเชิญซิตคอม และเป็นวีเจหน้าใหม่ของเวรี่ทีวีด้วย ซึ่งต่อมาได้เป็นวีเจอยู่ที่ You2Play TV ภายหลังได้ผันตัวไปเป็นพนักงานต้อนรับบนเครื่องบินของสายการบินไทยแอร์เอเชียเอกซ์และยังคงกลับมารับงานในวงการบันเทิงเมื่อมีโกาส
โรงเรียนมัธยมศึกษาตอนปลายโฮริโกชิ

โรงเรียนมัธยมปลายโฮริโกชิ  เป็นโรงเรียนมัธยมเอกชนในประเทศญี่ปุ่นที่ก่อตั้งในปี พ.ศ. 2466 โรงเรียนนี้มีชื่อเสียงมากเนื่องจากได้รับความนิยมจากนักแสดง และนักร้องญี่ปุ่นเป็นจำนวนมาก ในโรงเรียนนี้มีแผนการเรียนให้เลือกทั้งหมด 4 แผนได้แก่ แผนการศึกษาต่อและวิชาชีพ แผนพลศึกษา แผนอาชีพสายบันเทิง และแผนการเรียนภาษาอังกฤษ
โรงเรียนเตรียมอุดมศึกษาพัฒนาการ สุวรรณภูมิ

โรงเรียนเตรียมอุดมศึกษาพัฒนาการสุวรรณภูมิ มีตัวย่อ ต.อ.พ.ภ. เป็นโรงเรียนรัฐบาลประเภทโรงเรียนมัธยมศึกษาขนาดใหญ่ สังกัดสำนักงานเขตพื้นที่การศึกษามัธยมศึกษากรุงเทพมหานคร เขต 2 ตั้งอยู่ที่ 199 ซอยร่มเกล้า 17 ถนนร่มเกล้า แขวงคลองสามประเวศ เขตลาดกระบัง กรุงเทพมหานคร เปิดสอนในระดับชั้นมัธยมศึกษาปีที่ 1 ถึง ระดับชั้นมัธยมศึกษาปีที่ 6 แบบสหศึกษา
โรงเรียนก่อตั้งเมื่อวันที่ 9 กุมภาพันธ์ พ.ศ. 2554 โดยอุดม พรมพันธ์ใจ ซึ่งเป็นผู้อำนวยการโรงเรียนเตรียมอุดมศึกษาพัฒนาการ ในขณะนั้น 
โรงเรียนเตรียมอุดมศึกษาพัฒนาการสุวรรณภูมิ ถือเป็นโรงเรียนในเครือข่ายโรงเรียนเตรียมอุดมศึกษาพัฒนาการในลำดับที่ 9
ปัจจุบันโรงเรียนเตรียมอุดมศึกษาพัฒนาการสุวรรณภูมิ มีเนื้อที่ภายในโรงเรียนทั้งหมด 19 ไร่ ซึ่งได้รับจากนายอภิสิทธิ์ งามอัจฉริยะกุล กรรมการผู้จัดการ บริษัท เค.ซี พร็อพเพอร์ตี้ จำกัด (มหาชน) ในวันที่ 8 กุมภาพันธ์ 2554 และได้ถือเอาวันรุ่งขึ้นวันที่ 9 กุมภาพันธ์ พ.ศ. 2554 เป็นวันก่อตั้งโรงเรียน
สาเหตุของการแยกโรงเรียน.
เนื่องจากนักเรียนที่โรงเรียนเตรียมอุดมศึกษาพัฒนาการมีจำนวนมากเกินไป ทางโรงเรียนจึงลงความเห็นว่าควรที่จะสร้างโรงเรียนในเครือข่ายโรงเรียนเตรียมอุดมศึกษาพัฒนาการเพิ่มขึ้นมา โดยใช้ชื่อว่า โรงเรียนเตรียมอุดมศึกษาพัฒนาการสุวรรณภูมิ พอดีกับที่นายอภิสิทธิ์ งามอัจฉริยะกุล ได้บริจาคเนื้อที่จำนวน 19 ไร่ให้ทางโรงเรียน จึงนำที่ดินนั้นมาสร้างเป็นโรงเรียนเตรียมอุดมศึกษาพัฒนาการสุวรรณภูมิ
การย้ายสถานศึกษาจากที่ตั้งชั่วคราวไปยังที่ตั้งจริง.
ในปีการศึกษา 2560 (ตั้งแต่วันที่ 16 พฤษภาคม 2560) โรงเรียนเตรียมอุดมศึกษาพัฒนาการสุวรรณภูมิ ได้ทำการย้ายที่ตั้งของสถานศึกษา จากที่ตั้งชั่วคราว 499 ถนนพัฒนาการ แขวงสวนหลวง เขตสวนหลวง กรุงเทพมหานคร 10250 (สถานที่ตั้งเดียวกันกับโรงเรียนเตรียมอุดมศึกษาพัฒนาการ) ไปยังสถานที่ตั้งจริง 199 ซอยร่มเกล้า 17 ถนนร่มเกล้า แขวงคลองสามประเวศ เขตลาดกระบัง กรุงเทพมหานคร 10520
อะพอลโล 11

อะพอลโล 11  เป็นยานอวกาศลำแรกขององค์การนาซา ที่ลงจอดบนผิวของดวงจันทร์สำเร็จ อะพอลโล 11 ถูกส่งขึ้นสู่อวกาศโดยจรวด แซเทิร์น 5 (Saturn V: อ่านว่า แซเทิร์นไฟว์) ที่ฐานยิงจรวด 39A แหลมเคเนดี รัฐฟลอริดา เมื่อวันที่ 16 กรกฎาคม ค.ศ.1969 ก่อนแยกยานลงดวงจันทร์ไปลงจอดบริเวณ "ทะเลแห่งความเงียบสงบ” (Mare Tranquilitatis) ได้สำเร็จ ในวันที่ 20 กรกฎาคม ค.ศ.1969 
ลูกเรือในยานอวกาศประกอบด้วยนีล อาร์มสตรอง ผู้บังคับการ, บัซ อัลดริน นักบินยานลงดวงจันทร์ (Lunar Module) และไมเคิล คอลลินส์ เป็นนักบินยานบังคับการ (Command Module) อาร์มสตรองเป็นมนุษย์คนแรกที่ลงมาประทับรอยเท้าบนดวงจันทร์ ตามมาด้วยอัลดริน นักบินอวกาศทั้งสองได้ติดตั้งเครื่องวัดแผ่นดินไหว, กระจกสะท้อนเลเซอร์, เครื่องวัดลมสุริยะ, และเก็บตัวอย่างหินและดิน 21.6 กิโลกรัม นำกลับมายังโลก
นักบินอวกาศทั้งสองใช้เวลาอยู่บนดวงจันทร์รวม 21 ชั่วโมง 36 นาที ใช้เวลานับตั้งแต่ออกเดินทางจนกลับถึงโลก 195 ชั่วโมง 18 นาที 35 วินาที โดยเดินทางกลับมาลงจอดบริเวณมหาสมุทรแปซิฟิกวันที่ 24 กรกฎาคม ค.ศ.1969 ยานอวกาศอะพอลโล 11 เป็นส่วนหนึ่งของโครงการอะพอลโล ซึ่งเกิดจากความปรารถนาของประธานาธิบดีจอห์น เอฟ. เคนเนดี ที่ต้องการส่งมนุษย์ไปยังดวงจันทร์ให้สำเร็จ และกลับมายังโลกอย่างปลอดภัย
เคย์ลี เดอเฟอร์

เคย์ลี ดีเฟอร์  (เกิด 23 กันยายน ค.ศ. 1986) เป็นนักแสดงหญิงชาวอเมริกัน เป็นที่รู้จักจากการรับบทเป็น ไอวี่ ดิกเกนส์/ชาร์ลี โร้ดส์ ในละครชุดทางโทรทัศน์เรื่องแสบใสไฮโซ
ชเป็ทซ์เลอ

ชเป็ทซ์เลอ ([ˈʃpɛtslə]) มาจากคำว่า "Spatz" (ชปัซ) ซึ่งเป็นการลดรูปคำจากคำว่า "Wasserspatzen" (วัสเซอร์ชปัทเซิน) ซึ่งเป็นภาษาของแคว้นสเวเบีย (Swabia) ทางตอนใต้ของเยอรมนี จากหลักฐานในสมัยคริสต์ศตวรรษที่ 18 โดยสันนิษฐานว่าน่าจะมีความหมายมาจากคำว่า "นกกระจอก" (Sperling) หรือจากคำกริยา "ทำให้เป็นก้อน" (Batzen) บางครั้งก็เรียกว่า "Spatzen" (ชปัทเซิน) หรือ "Spätzli" (ชเปซลี) และ "Chnöpfli" (ชเนิพฟลี) ในสวิตเซอร์แลนด์ สำหรับที่มาของคำเรียกยังเป็นที่ถกเถียงกันอยู่ อีกสมมติฐานหนึ่งอ้างว่าเป็นคำยืมที่ออกเสียงผิดมาจากคำภาษาอิตาลี Spezzato (สเปซซาโต) ซึ่งแปลว่า ถูกหั่นให้เป็นชิ้น ๆ
เส้นชเป็ทซ์เลอเป็นอาหารท้องถิ่นประเภทแป้งจากแคว้นสเวเบียทางตอนใต้ของประเทศเยอรมนีติดกับแถบประเทศฝรั่งเศส รับประทานเป็นเครื่องเคียงหรือปรุงร่วมกับส่วนผสมอื่นก็ได้ ในฮังการีและสโลวาเกียมีอาหารจากเส้นชเป็ทซ์เลอที่คล้ายกันชื่อ "galuska" หรือ "halušky" และในออสเตรียมีอาหารคล้ายกันที่เกิดจากการผสมผสานระหว่างอาหารของฮังการีและสโลเวเกียเช่นกัน สเป็ซเล่อในแคว้นสเวเบียนิยมเรียกเป็นคำนามพหูพจน์ว่า "Spätzlâ" หรือ "Spatzâ"
หากเส้นชเป็ทซ์เลอนั้นมีความยาวมากกว่าสี่เท่าของความหนาของเส้นจะเรียกว่า "langen Spätzle" (ลังเงินชเป็ทซ์เลอ) และหากสั้นกว่าสองเท่าของความหนาจะเรียกว่า "Knöpfle" (คเนิพเฟลอ) และสำหรับชเป็ทซ์เลอที่จับเป็นก้อนขนาดไม่เท่ากันมีชื่อเรียกหลายชื่อด้วยกัน เช่น Raben (ราเบิน), Störchen (ชเตอร์เชิน), Rappen (รัพเพิน), Nachtigallen (นักทิกกัลเลิน), Großvat(t)er (โกรสฟาเทอร์) หรือ Adler (อาดเลอร์) ซึ่งล้วนแต่เป็นชื่อนกทั้งสิ้น
ส่วนผสมของแป้งและวิธีการปรุงเส้นชเป็ทซ์เลอ.
ส่วนผสม.
แป้งชเป็ทซ์เลอมีส่วนผสมจากแป้งสาลี ไข่ไก่ และน้ำอุ่น ในบางท้องที่อาจผสมนมและเกลือลงไปด้วย ซึ่งสัดส่วนของส่วนผสมจะแตกต่างกันไป ส่วนผสมโดยประมาณสำหรับรับประทาน 1 คน ใช้แป้งสาลี 100 กรัม เกลือหนึ่งหยิบมือและไข่ไก่หนึ่งฟอง และหากมีจำนวนคนเพิ่มขึ้นให้เพิ่มไข่มากกว่าจำนวนคนหนึ่งฟอง แป้งชเป็ทซ์เลอผสมสำเร็จตามร้านค้ามักจะใช้แป้งสาลีบดหยาบหรืออาจใช้แป้งสเปลท์หรือแป้งเซมะลีเนอร์บดละเอียดเป็นส่วนผสมซึ่งทำให้ส่วนผสมจับเป็นก้อนน้อยกว่า
วิธีการปรุง.
แป้งชเป็ทซ์เลอแตกต่างจากแป้งสำหรับทำเส้นพาสตาตรงที่จะชื้นและนิ่มมากกว่าแต่เหนียวน้อยกว่า จึงทำให้รีดเป็นเส้นเหมือนเส้นพาสตาไม่ได้ วิธีการทำเส้นชเป็ทซ์เลอมีหลายวิธีแตกต่างกัน คือ
เมื่อเส้นชเป็ทซ์เลอสุกก็จะลอยขึ้นมา หลังจากนั้นใช้กระชอนตักขึ้นมาให้สะเด็ดน้ำโดยไม่ต้องแช่น้ำเย็น แต่สามารถรับประทานร้อน ๆ ได้ทันที และนอกจากวิธีการเตรียมเส้นดังกล่าวแล้วยังมีเส้นชเป็ทซ์เลออบแห้งและแบบแช่แข็งขายที่สามารถนำมาต้มรับประทานได้
เคปเลอร์-22บี

เคปเลอร์-22บี  เป็นดาวเคราะห์นอกระบบดวงแรกที่ได้รับการยืนยันการค้นพบโดยของกล้องโทรทรรศน์อวกาศเคปเลอร์ของนาซา ที่เป็นไปได้ว่าอาจมีเขตอาศัยได้ รวมทั้งมีการโคจรรอบดาวฤกษ์ที่มีลักษณะเหมือนดวงอาทิตย์ มีระยะทางห่างจากโลกประมาณ 635 ปีแสง
การค้นพบ.
การค้นพบนี้ได้รับการประกาศขึ้นในวันที่ 5 ธันวาคม ค.ศ. 2011 ดาวเคราะห์ดวงนี้ถูกค้นพบครั้งแรกในวันที่สามของปฏิบัติการทางวิทยาศาสตร์เคปเลอร์ในช่วงกลางปี ค.ศ. 2009 การโคจรผ่านครั้งที่สามถูกตรวจพบเมื่อวันที่ 15 ธันวาคม 2010 ข้อมูลยืนยันเพิ่มเติมได้รับจากกล้องโทรทรรศน์อวกาศสปิตเซอร์และการสังเกตการณ์ภาคพื้นดิน มีการประกาศยืนยันการมีอยู่ของเคปเลอร์-22บี เมื่อวันที่ 5 ธันวาคม 2011
ฟูจิโยชิดะ

ฟูจิโยชิดะ  เป็นนครที่ตั้งอยู่ทางตะวันตกเฉียงใต้ของจังหวัดยามานาชิ ประเทศญี่ปุ่น ตั้งอยู่ในบริเวณพื้นที่ทะเลสาบฟูจิทั้งห้าเหนือระดับน้ำทะเล 2,140 ถึง 2,800 ฟุต มีจำนวนประชากร ณ วันที่ 1 เมษายน ค.ศ. 2023 ประมาณ 45,318 คน
ประชากร.
จากข้อมูลการสำรวจสำมะโนประชากรของญี่ปุ่น จำนวนประชากรของฟูจิโยชิดะลดลงในช่วงหลายทศวรรษที่ผ่านมา
ล็อกคอร์ริบ

ล็อกคอร์ริบ  เป็นทะเลสาบทางตะวันตกของประเทศไอร์แลนด์ มีแม่น้ำคอร์ริบไหลจากทะเลสาบไปทางตะวันออกเฉียงใต้ ลงสู่อ่าวกอลเวย์
อิทธิพลต่อนักเขียน.
วิลเลียม ไวลด์ บิดาของออสการ์ ไวลด์ เขียนหนังสือเกี่ยวกับทะเลสาบแห่งนี้ ตีพิมพ์ครั้งแรกในปี ค.ศ. 1867 เขาสร้างบ้านฤดูร้อนบริเวณทะเลสาบ เรียกว่า บ้านมอยทูรา